**OSNOVNA ŠKOLA „ANTUN NEMČIĆ GOSTOVINSKI“**

ŠKOLSKA 5, 48000 KOPRIVNICA

OIB: 34572748706

ŠIFRA DJELATNOSTI: 8520

KLASA: 400-02/25-01/6

URBROJ: 2137-29-25-2

U Koprivnici, 28.7.2025.

**OBRAZLOŽENJE PRIJEDLOGA POLUGODIŠNJEG IZVJEŠTAJA**

**O IZVRŠENJU FINANCIJSKOG PLANA**

**OSNOVNE ŠKOLE „ANTUN NEMČIĆ GOSTOVINSKI“ KOPRIVNICA**

**ZA RAZDOBLJE 01.01. - 30.6.2025. GODINE**

1. **SAŽETAK DJELOKRUGA RADA ŠKOLE**

Škola je osnovnoškolska javna ustanova sukladno odredbama Zakona o ustanovama. Prava i dužnosti Osnivača Škole obavlja Grad Koprivnica na temelju Odluke Ministarstva o prijenosu osnivačkih prava na Grad Koprivnicu (KLASA: 602-02/01-01/1, URBROJ: 532/1-01-01) od 5. studenoga 2001. godine.

Škola obavlja djelatnost osnovnog odgoja i obrazovanja sukladno Zakonu o odgoju i obrazovanju u osnovnoj i srednjoj školi i Državnom pedagoškom standardu osnovnoškolskog sustava odgoja i obrazovanja.

Škola radi na temelju Statuta Škole te Školskog kurikuluma i Godišnjeg plana i programa rada (Školski Kurikulum i Godišnji plan i program rada škole se donose početkom svake školske godine), a zasnovani su na Nacionalnom kurikulumu i nastavnim planovima i programima rada.

Škola ima dvije područne škole Reku i Jagnjedovec. U matičnoj školi i područnim školama Reka i Jagnjedovec nastava se izvodi tijekom pet radnih dana tjedno u dvije smjene. U matičnoj školi viši razredi (5. – 8.) polaze nastavu u jednoj smjeni, dok se niži razredi (1. – 4.) rotiraju u dvije smjene. U područnoj školi Jagnjedovec je dvorazredna kombinacija (1./3 razred i 2./4. razred). Organizacijski se provodi u obliku redovne nastave, izborne nastave, dopunske nastave, dodatne nastave te izvannastavnih aktivnosti. U matičnoj školi organiziran je Program produženog boravka za učenike od 1. – 4. razreda, produženi boravak organiziran je u četiri grupe.

Prema mjestu izvođenja postoji i izvanučionička nastava koja podrazumijeva ostvarivanje programskih sadržaja izvan školske zgrade: terenska nastava, izleti, škola u prirodi i ekskurzije. Izvanučionička nastava se realizira i provodi sukladno odredbama Pravilnika o izvođenju izleta, ekskurzija i drugih odgojnoobrazovnih aktivnosti izvan škole.

Nastava se za učenike organizira prema uzrastu po razredima, a neposredno izvodi u razrednom odjelu i obrazovnoj skupini, prema utvrđenom rasporedu nastavnih sati. Sadržajno je nastava podijeljena u nastavne predmete.

Pored obveznih odgojno – obrazovnih programa, u Školi se provode specifični programi i projekti. Programi i projekti provode se na europskoj, nacionalnoj, županijskoj ili gradskoj razini, a postoje programi i projekti koje Škola sama osmišljava i realizira u okviru svog rada.

U školskoj 2024./2025. godini ustrojeno je 35 razrednih odjela koje pohađa 695 učenika (632 učenika u Matičnoj školi, 45 učenika u PŠ Reka i 18 učenika u PŠ Jagnjedovec), zaposleno je sveukupno 93 radnika. U sklopu projekta ODJEK VII. – Odrastanje u jednakosti zaposleno je 8 pomoćnika u nastavi.

U programu produženog boravka zaposlene su 4 učiteljice razredne nastave.

**Zakonske i druge podloge na kojima se zasniva program rada Škole**

* Zakon o odgoju i obrazovanju u osnovnoj i srednjoj školi („Narodne Novine“ broj

87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23, 156/23),

* Zakon o ustanovama („Narodne Novine“ broj 76/93, 29/97, 47/99, 35/08, 127/19 i 151/22),
* Zakon o radu („Narodne novine“ broj 93/14, 127/17, 98/19, 151/22 i 64/23),
* Zakon o proračunu („Narodne Novine“ broj 144/21),
* Pravilnik o proračunskim kvalifikacijama („Narodne Novine“ broj 4/24),
* Pravilnik o proračunskom računovodstvu i računskom planu („Narodne Novine“ broj, 158/23),
* Pravilnik o polugodišnjem i godišnjem izvještaju o izvršenju proračuna („Narodne novine“ broj 85/23),
* Godišnji plan i program rada Škole za školsku 2024./2025. godinu i Školski kurikulum za 2024./2025. godinu,
* Pravilnik o provedbi Nacionalne strategije za provedbu Školske sheme voća i povrća te mlijeka i mliječnih proizvoda od školske godine 2023./2024. do školske godine 2028./2029.
* Državni pedagoški standard osnovnoškolskog sustava odgoja i obrazovanja („Narodne novine“ broj 63/2008),
* Pravilnik o pomoćnicima u nastavi i stručnim komunikacijskim posrednicima („Narodne novine“ broj 85/24),
* i drugi provedbeni propisi.

Osim navedenih zakona i pravilnika temeljem kojih škola obavlja svoju odgojno-obrazovnu djelatnost, škola posluje i prema svojim općim aktima :

* Statut škole
* Pravilnik o radu,
* Pravilnik o zaštiti na radu,
* Pravilnik o videonadzoru,
* Pravilnik o radu školske knjižnice,
* Kućni red škole,
* Pravilnik o sistematizaciji radnih mjesta u OŠ „Antun Nemčić Gostovinski“ Koprivnica,,
* Pravila za upravljanje dokumentarnim gradivom Osnovne škole “Antun Nemčić Gostovinski” Koprivnica,
* Pravilnik o načinu i postupku zapošljavanja u Osnovnoj školi „Antun Nemčić Gostovinski“ Koprivnica,
* Etički kodeks neposrednih nositelja odgojno-obrazovne djelatnosti,
* Pravilnik o provedbi postupaka jednostavne nabave u OŠ „Antun Nemčić Gostovinski“ Koprivnica,
* Pravilnik o načinu korištenja i davanja u najam školskog prostora Osnovne škole „Antun Nemčić Gostovinski“ Koprivnica,
* Pravilnik o promicanju spoznaja o štetnosti duhanskih proizvoda i drugim općim aktima sukladno zakonskim odredbama.

1. **OPĆI DIO**

**Sažetak računa prihoda i rashoda, računa financiranja, preneseni manjak iz prethodne godine**

**i prijenos manjka u slijedeće razdoblje**

|  |  |  |  |  |  |
| --- | --- | --- | --- | --- | --- |
| **SAŽETAK RAČUNA PRIHODA I RASHODA** | **Izvršenje**  **proračuna za 1-6/2024.**  **1** | **Izvorni plan za 2025.**  **2** | **Izvršenje proračuna za**  **1-6/2025.**  **4** | **Indeks**  **4/1** | **Indeks**  **4/2** |
| **PRIHODI UKUPNO** | **1.366,286,89** | **3.225.454,00** | **1.693.811,37** | **124** | **53** |
| Prihodi poslovanja | 1.366,286,89 | 3.225.454,00 | 1.693.811,37 | 124 | 53 |
| Prihodi od prodaje nefinancijske imovine | 0,00 | 0,00 | 0,00 | 0 | 0 |
| **RASHODI UKUPNO** | **1.361.863,39** | **3.202.014,00** | **1.734.784,95** | **127** | **54** |
| Rashodi poslovanja | 1.357.839,69 | 3.177.964,00 | 1.730.886,95 | 127 | 54 |
| Rashodi za nabavu nefinancijske imovine | 4.023,70 | 24.050,0 | 3.898,00 | 97 | 16 |
| **RAZLIKA VIŠAK/MANJAK** | 4.423,50 | 23.440,00 | -40.973,58 | -926 | -175 |
| **SAŽETAK RAČUNA FINANCIRANJA** |  |  |  |  |  |
| PRIMICI OD FINANCIJSKE IMOVINE I ZADUŽIVANJA | 0,00 | 0,00 | 0,00 | 0 | 0 |
| IZDACI ZA FINANCIJSKU IMOVINU I OTPLATE ZAJMOVA | 0,00 | 0,00 | 0,00 | 0 | 0 |
| RAZLIKA PRIMITAKA I IZDATAKA | 0,00 | 0,00 | 0,00 | 0 | 0 |
| **PRENESENI VIŠAK/MANJAK IZ PRETHODNE GODINE** |  |  |  |  |  |
| PRENESENI REZULTAT POSLOVANJA | -31.017,57 | -23.440,00 | -124.888,62 | 403 | 533 |
| **PRIJENOS VIŠKA/MANJKA U SLIJEDEĆE RAZDOBLJE** | -26.594,07 | 0,00 | -165.862,20 | 624 | 0 |
| **UKUPNO PRIHODI, PRIMICI I PRENESENI REZULTAT POSLOVANJA** | **1.335.269,32** | **3.202.014,00** | **1.568.922,75** | **117** | **49** |
| **UKUPNO RASHODI I IZDACI** | **1.361.863,39** | **3.202.014,00** | **1.734.784,95** | **127** | **54** |

* 1. **FINANCIJSKI REZULTAT**

U razdoblju od 01.01. do 30.06.2025. godine ostvareni su ukupni prihodi poslovanja u iznosu od 1.693.811,37 eura dok su u istom razdoblju ostvareni ukupni rashodi poslovanja u iznosu od 1.730.886,95 eura što dovodi do manjka prihoda poslovanja u iznosu od 37.075,58 eura.

U razdoblju od 01.01. do 30.06.2025. godine ukupni rashodi za nabavu nefinancijske imovine (nabava informatičke opreme) iznose 3.898,00 eura, a u istom razdoblju nije bilo ostvarenih prihoda od prodaje nefinancijske imovine te stoga manjak prihoda od nefinancijske imovine iznosi 3.898,00 eura.

U razdoblju od 01.01. do 30.06.2025. godine nije bilo ni primitaka ni izdataka od financijske imovine.

Ukupan manjak prihoda i primitaka, odnosno zbroj manjka prihoda poslovanja i manjka prihoda od nefinancijske imovine, za razdoblje od 01.01. do 30.06.2025. godine iznosi 40.973,58 eura.

Preneseni manjak prihoda i primitaka iz prethodne godine iznosi 124.888,62 eura. Ukupan manjak prihoda i primitaka za ovo razdoblje u iznosu od 165.862,20 eura.

Važno je napomenuti da se radi o metodološkom manjku te da je ovaj manjak nastao zbog metodologije knjiženja gdje se rashodi knjiže u trenutku nastanka rashoda, a prihodi u trenutku naplate računa ili knjiženja prihoda za plaće. Prihodi za pokriće metodološkog manjka su osigurani i realizirati će se već u srpnju 2025. godine, prilikom naplate računa te kad se proknjiži prihod za plaće. Najveći dio manjka prihoda za ovo razdoblje odnosi se upravo na rashode za plaće jer je zbog promjene metodologije knjiženja, plaća za lipanj proknjižena odmah na konto rashoda. Prethodnih godina, plaća za lipanj knjižena je samo na konto obveza te na konto 19311 – kontinuirani rashodi budućih razdoblja.

**2.2. OPĆI DIO – PRIHODI**

Od ukupno planiranih prihoda poslovanja za 2025. godinu, u iznosu od 3.225.454,00 eura, do 30.06.2025. ostvareno je 1.693.811,37 eura. To je 53% planiranih prihoda za 2025. godinu, kao što je i bilo očekivano za prvu polovinu godine. Ostatak planiranih prihoda realizirati će se do kraja godine. Ostvareni prihodi bilježe rast indeksa na 124 u odnosu na isto razdoblje prethodne godine. Do povećanja prihoda dolazi najvećim dijelom zbog povećanja rashoda za plaće zaposlenika te ujedno i prihoda za financiranje istih. Do rasta prihoda dolazi i zbog evidentiranja prihoda za pokriće metodološkog manjka za prethodnu godinu.

**63 - Pomoći iz inozemstva i od subjekata unutar općeg proračuna** planirane su u iznosu od 2.687.767,00 eura, a u prvoj polovici godine je ostvareno 1.313.208,64 eura odnosno 49% prihoda, kao što je i očekivano za prvu polovinu godine. Na ovom kontu dolazi do rasta indeksa na 116 u odnosu na isto razdoblje prethodne godine.

Konto 6361 - Tekuće pomoći proračunskim korisnicima iz proračuna koji im nije nadležan iznose 1.228.706,48 eura i bilježe rast indeksa na 111 u odnosu na isto razdoblje prethodne godine. Do rasta prihoda dolazi zato jer su u ovom izvještajnom razdoblju veći i rashodi poslovanja u odnosu na isto razdoblje prethodne godine, posebno rashodi za plaće koji se najvećim dijelom financiraju iz ovih prihoda.

Konto 6362 – Kapitalne pomoći proračunskim korisnicima iz proračuna koji im nije nadležan iznose 898,00 eura dok u istom razdoblju prethodne godine nije bilo evidentiranih prihoda. Prihod tekućeg razdoblja odnosi se na prihod za nabavu opreme za rad s darovitim učenicima, u sklopu projekta koji financira Ministarstvo znanosti, obrazovanja i mladih.

Konto 6381 – Tekuće pomoći temeljem prijenosa EU sredstava iznose 41.696,00 eura dok prethodne godine u ovom razdoblju nije bilo evidentiranih sredstava, nego u drugoj polovici godine.

Konto 6391 – Tekući prijenosi između proračunskih korisnika istog proračuna iznose 11.687,36 eura te bilježe rasta indeksa na 148 u odnosu na isto razdoblje prethodne godine. Do rasta indeksa dolazi zbog većih rashoda za projekt Školska shema voća i mlijeka te većih rashoda za plaće pomoćnika u nastavi. Osim povećanja bruto cijene sata pomoćnika u nastavi, od šk. god. 2024./2025. imamo zaposlena dva pomoćnika više u odnosu na prošlu školsku godinu. Do rasta prihoda dolazi i zbog drugačijeg omjera financiranja plaća pomoćnika u nastavi u projektu ODJEK VII – Odrastanje u jednakosti, Koprivnica (od 01. rujna 2024.) u odnosu na projekt ODJEK VI – Odrastanje u jednakosti, Koprivnica, koji je završio 31.08.2024. godine. Između ostalog, u projektu ODJEK VII povećan je i ukupni prihvatljivi iznos troškova plaće po zaposlenom pomoćniku na 740,71 eura u odnosu na projekt ODJEK VI gdje je prihvatljivi trošak plaće po pomoćniku iznosio 508,03 eura.

Konto 6393 - Tekući prijenosi između proračunskih korisnika istog proračuna temeljem prijenosa EU sredstava iznose 30.220,80 eura i bilježe rast indeksa na 209 također zbog većih rashoda za plaće pomoćnika u nastavi. Osim povećanja bruto cijene sata pomoćnika u nastavi, od šk. god. 2024./2025. imamo zaposlena dva pomoćnika više u odnosu na prošlu godinu. Do rasta prihoda dolazi i zbog drugačijeg omjera financiranja plaća pomoćnika u nastavi u projektu ODJEK VII – Odrastanje u jednakosti, Koprivnica (od 01. rujna 2024.) u odnosu na projekt ODJEK VI – Odrastanje u jednakosti, Koprivnica, koji je završio 31.08.2024. godine. Između ostalog, u projektu ODJEK VII povećan je i ukupni prihvatljivi iznos troškova plaće po zaposlenom pomoćniku na 740,71 eura u odnosu na projekt ODJEK VI gdje je prihvatljivi trošak plaće po pomoćniku iznosio 508,03 eura.

**65 - Prihodi od upravnih i administrativnih pristojbi, pristojbi po posebnim propisima i naknada** planirani su u iznosu od 48.400,00 eura, a odnose se na prihode na kontu 652 – prihodi po posebnim propisima (za osiguranje učenika, neplaćene račune za školsku kuhinju za prethodna razdoblja te za uslugu produženog boravka učenika nižih razreda). Ostvareni prihodi iznose 25.390,16 eura odnosno 52% od planiranih te bilježe rast indeksa na 109 zbog blagog povećanja prihoda za posebne namjene odnosno za uslugu produženog boravka.

**66 - Prihodi od prodaje proizvoda i roba te pruženih usluga i prihodi od donacija** planirani su u iznosu od 2.200 eura, a do 30.06. ostvareno je 2.485,97 eura odnosno 113% planiranog iznosa. Do velikog rasta prihoda u odnosu na planirane dolazi zbog neplaniranih odnosno neočekivanih tekućih donacija.

Konto 6615 – Prihodi od pruženih usluga iznose 525,97 eura i bilježe pad indeksa na 62 jer je u istom razdoblju prošle godine škola ostvarivala prihod za iznajmljivanje prostora dok u ovom izvještajnom razdoblju nema više tih prihoda.

Konto 6631 – Tekuće donacije ostvarene su u iznosu od 1.830,00 eura te dolazi do pada indeksa na 44 jer su u istom razdoblju 2024. godine ostvarene ukupne tekuće donacije u iznosu od 4.125,00 eura od čega su lokalne kompanije donirale 2.350,00 eura za rad s darovitim učenicima te za financiranje odlaska učenika na međunarodno informatičko natjecanje u Hannover. Također je ostvarena i donacija Hrvatskog filmskog saveza u iznosu od 1.120,0 eura za rad školske filmske družine. U istom razdoblju ove godine, ostvarene su tekuće donacije u ukupnom iznosu od 1.830,00 eura, od čega se tisuću eura odnosi na financiranje projekta nastave glazbene kulture (snimanje video spota), a ostatak donacija namijenjen je za nagrađivanje najboljih učenika.

Konto 6632 – Kapitalne donacije ostvarene su u iznosu od 130,00 eura za nabavu informatičke opreme. U istom izvještajnom razdoblju prethodne godine nije bilo evidentiranih kapitalnih donacija.

**67 - Prihodi iz nadležnog proračuna i od HZZO-a temeljem ugovornih obveza** odnose se na financiranje rashoda poslovanja te rashoda za nabavu nefinancijske imovine i evidentirani su na kontu 671. Planirani prihodi za 2025. godinu iznose 487.087,00 eura, a do 30.06.2025. ostvareno je 352.726,60 eura odnosno 72% prihoda.

Konto 6711 – Prihodi iz nadležnog proračuna za financiranje rashoda poslovanja ostvareni su u iznosu od 325.072,85 eura te bilježe rast indeksa na 178 u odnosu na isto razdoblje prethodne godine i to najvećim dijelom zato što je početkom godine uplaćen prihod za pokriće metodološkog manjka iz 2024. godine iz ovog izvora financiranja. Ukupni manjak prihoda poslovanja iz ovog izvora, za 2024. godinu, iznosi skoro 123.000,00 eura, a najveći dio manjka odnosi se na rashode za investicijsko održavanje u iznosu od 82.081,38 eura. Računi za ove rashode knjiženi su u prosincu 2024. godine, a prihod je evidentiran u siječnju 2025. godine.

Konto 6712 - Prihodi iz nadležnog proračuna za financiranje rashoda za nabavu nefinancijske imovine evidentirani su u iznosu od 27.653,75 eura te bilježe rast indeksa na 113 zbog razlika u visini metodoloških manjkova iz prethodnih godina. Prihod evidentiran u ovom razdoblju odnosi se na pokriće metodološkog manjka iz 2024. godine u iznosu od 27.653,75 eura.

U istom razdoblju prethodne godine evidentiran je prihod za pokriće metodološkog manjka iz 2023. godine u iznosu od 20.518,13 eura.

**2.3. OPĆI DIO – RASHODI**

Ukupni rashodi (rashodi poslovanja i rashodi za nabavu nefinancijske imovine) planirani su u iznosu od 3.202.014,00 eura, a do 30.06. ostvareno je 1.734.784,95 eura odnosno 54% što je i očekivano za prvu polovinu godine.

Od ukupno planiranih 3.177.964,00 eura rashoda poslovanja za 2025. godinu, do 30.06. je ostvareno 1.730.886,95 eura odnosno 54% planiranog iznosa što je i očekivano za prvu polovinu godine. Ostatak planiranih rashoda realizirati će se do kraja godine. Evidentirani rashodi bilježe rast indeksa na 127 u odnosu na isto izvještajno razdoblje prethodne godine. Do rasta indeksa najvećim dijelom dolazi zbog povećanja rashoda za plaće.

**31 - Rashodi za zaposlene** planirani su u iznosu od 2.554.842,00 eura, a realizirani u iznosu od 1.411.567,96 eura što je 55% od planiranog godišnjeg iznosa, što je i očekivano jer su isplaćene plaće za prvu polovinu godine. Konto 31 bilježi veliki rast indeksa na 133. Osim zbog rasta plaća (uslijed povećanja osnovice za plaće), ukupni rashodi su veći i zbog promjene metodologije knjiženja plaća. U istom izvještajnom razdoblju prethodne godine knjiženi su rashodi za šest plaća. Plaća za lipanj 2024. godine proknjižena je samo na konto obveza te na konto 19311 – kontinuirani rashodi budućih razdoblja. Plaća za lipanj 2025. godine knjižena je na konto rashoda te su u ovom izvještajnom razdoblju knjiženi troškovi za sedam plaća. Iz istog razloga dolazi i do rasta indeksa na kontu 3111 (rast indeksa na 133), na kontu 3113 (rast indeksa na 174) na kontu 3114 (rast indeksa na 132) te na kontu 3132 (rast indeksa na 134). Do povećanja rashoda za prekovremeni rad, osim zbog povećanja bruto cijene sata rada, dolazi i zbog brojnih zamjena odsutnih učitelja zbog bolovanja, stručnih usavršavanja, provođenja EU projekata te pratnje učenika na natjecanjima. Zbog manjka učitelja na tržištu rada, često je nemoguće naći zamjene za odsutne učitelje te zato zaposleni učitelji često rade prekovremeno radno vrijeme.

**32 - Materijalni rashodi** planirani su u iznosu od579.522,00 eura, a do 30.06. je realizirano 317.773,49 eura odnosno 55% planiranog godišnjeg iznosa što je i očekivano za prvu polovinu godine. Rashodi evidentirani na kontu 32 odnose se na rashode za redovito poslovanje škole kao što su ostale naknade troškova zaposlenima, uredski materijal, namirnice za potrebe školske kuhinje, energija, sitni inventar, materijal i usluge tekućeg investicijskog održavanja, usluge prijevoza, telefona i pošte, komunalne usluge, računalne usluge, zdravstveni pregledi zaposlenika, premija osiguranja i drugo. Indeks bilježi blagi rast indeksa na 108 zbog inflacije i rasta cijena svih roba i usluga na tržištu u odnosu na isto razdoblje prethodne godine. Na razini skupine 32 dolazi do velikih odstupanja indeksa u odnosu na isto razdoblje prethodne godine iz različitih razloga.

Konto 3213 bilježi rast indeksa na 239 jer je ove godine knjižen je ukupan rashod u iznosu od 2.046,75 eura od čega se 1.081,25 odnosi na osposobljavanje radnika za zaštitu od požara i rad na siguran način. Konto 3224 bilježi rast indeksa na 128 zbog drugačijih potreba za materijalom za popravke i održavanje u odnosu na prethodno razdoblje. Iako se radi o većem rastu indeksa, razlika u rashodu između dva razdoblja usporedbe iznosi samo 338,76 eura.

Konto 3225 bilježi rast indeksa na 150 jer su u ovom razdoblju nabavljeni službeni mobiteli za zaposlenike dok u istom razdoblju prethodne godine nije bilo tog rashoda. Konto 3227 bilježi veliki pad indeksa na 35. Radna i zaštitna odjeća i obuća nabavlja se periodično, u skladu sa stvarnim potrebama. U 2024. godini je svom tehničkom osoblju (kuhari, domari, spremači) nabavljena radna i zaštitna odjeća u iznosu od 2.462,36 eura te je u ovom izvještajnom razdoblju nabavljena samo radna obuća u iznosu od 416,60 eura. Konto 3231 bilježi rast indeksa na 115 zbog većih rashoda za prijevoz učenika putnika u školu. Konto 3232 bilježi pad indeksa na 71 zbog manjih rashoda za održavanje u ovom razdoblju. Većina radova vezanih uz održavanje prostora i opreme škole odvija se u drugoj polovini godine, za vrijeme ljetnih praznika. Konto 3234 bilježi pad indeksa na 87 zato jer su u istom razdoblju prethodne godine bili povećani rashodi za vodu i odvoz otpada zbog uređenja podruma škole za potrebe produženog boravka. Na kontu 3237 evidentiran je rashod u iznosu od 2.426,46 eura te bilježi rast indeksa na 121 zato što je u ovom razdoblju bilo potrebno izraditi elaborat sigurnosne procjene zaštite objekta što je iznosilo 1.665,00 eura. Konto 3238 bilježi pad indeksa na 80 zato što je u istom razdoblju prethodne godine knjižen dodatni rashod od 700,00 eura za nadogradnju informatičkog sustava za potrebe računovodstva i digitalne pisarnice. Konto 3239 bilježi rast indeksa na 151 zbog dodatnih rashoda za obavljanje poslova zaštite na radu i procjene rizika zaštite od požara. Domar škole koji je bio osposobljen za obavljanje poslova zaštite na radu je bio zaposlen u školi do 31.12.2024. U razdoblju dok nije zaposlen novi domar škole, koji će završiti obuku i položiti ispit za obavljanje poslova zaštite na radu, sklopljen je ugovor sa specijaliziranom tvrtkom za obavljanje tih poslova.

Na kontu 324 - Naknade troškova osobama izvan radnog evidentiran je rashod od 14.866,56 eura a odnosi se na troškove putovanja učenika (troškovi putovanja i Per diem dnevnica) koji su sudjelovali u EU projektima. na ovom kontu bilježi se rast indeksa na 117 jer svake godine škola sudjeluje u sve većem broju EU projekata te dolazi i do povećanja ovih rashoda, s obzirom da je i sve više učenika uključeno u provođenje EU projekata. Na kontu 3293 bilježi se pad indeksa na 23 jer u ovom razdoblju nije bilo značajnijih potreba za reprezentacijom. Konto 3299 bilježi rast indeksa na 120 zato jer se na ovom kontu knjiže rashodi za refundaciju troškova učeničkih ekskurzija za učenike romske nacionalne manjine i izbjeglice iz Ukrajine. S obzirom da MZOM doznačuje sredstva za refundaciju izleta na račun škole, a škola ih prosljeđuje organizatoru ekskurzije (turističke agencije), a ne samim učenicima, rashod se ne knjiži na konto 324 već na konto 32999. U istom razdoblju prethodne godine ovih rashoda nije bilo.

**37 - Naknade građanima i kućanstvima na temelju osiguranja i druge naknade** planirane su za 2025. godinu u iznosu od 42.000,00 eura i odnose se na besplatne radne udžbenike za učenike Škole. Na dan 30.06. nema evidentiranih rashoda a planirana sredstva utrošiti će se u drugoj polovini godine, početkom nove školske godine.

**38 – Rashodi za donacije, kazne, naknade šteta i kapitalne pomoći** planirani su na kontu3812- Tekuće donacije u naravi, u iznosu od 1.600,00 eura. Planirani rashod se odnosi na nabavu menstrualnih potrepština za učenice a realiziran je u iznosu od 1.545,50 eura. U istom razdoblju prethodne godine nema evidentiranog rashoda, jer je nabava realizirana u drugoj polovini 2024. godine.

**4 - Rashodi za nabavu nefinancijske imovine** planirani su u iznosu od 24.050,00 eura, a do 30.06. je realizirano 3.898,00 eura odnosno 16% planiranih rashoda. Ostali planirani rashodi realizirati će se do kraja godine. Ukupni rashodi za nabavu nefinancijske imovine otprilike su isti kao i u istom razdoblju prethodne godine. Na kontu 4221 evidentiran je rashod u iznosu od 3.898,00 eura, a odnosi se nabavu dva tableta za rad s darovitim učenicima te četiri prijenosna računala za rad nastavnog osoblja u školskoj zbornici. Nabava tableta financirana je iz sredstava kapitalnih pomoći MZOM-a za rad na projektu s darovitim učenicima škole, a nabava prijenosnih računala iz sredstava vlastitih prihoda, kapitalnih donacija i viška prihoda od prodaje nefinancijske imovine iz prethodne godine. U istom razdoblju prethodne godine nije bilo evidentiranih rashoda na ovom kontu. Na kontu 4223 u istom razdoblju prethodne godine evidentiran je rashod u iznosu od 1.275,00 eura (nabava usisavača), dok u 2025. godini nema evidentiranog rashoda. Na kontu 4227 u istom razdoblju prethodne godine evidentiran je rashod u iznosu od 2.748,70 eura (nabavljena oprema za školsku kuhinju: perilica rublja, hladnjak i rashladni ormar), dok u tekućoj godini nema evidentiranog rashoda.

1. **IZVJEŠTAJ O POSTIGNUTIM CILJEVIMA I REZULTATIMA**

Prioritet Škole je pružiti učenicima kvalitetno obrazovanje i odgoj što ostvarujemo:

* stalnim usavršavanjem zaposlenika (seminari, stručni skupovi), praćenjem metodičkih, informatičkih i drugih trendova u odgoju i obrazovanju te podizanjem nastavnog standarda na višu razinu,
* poticanjem učenika na izražavanje kreativnosti, nadarenosti i sposobnosti kroz uključivanje u slobodne aktivnosti, natjecanja, sudjelovanje na literarnim i likovnim natječajima, kroz školske projekte, priredbe te manifestacije u školi i šire,
* poticanje za sudjelovanje na sportskim aktivnostima, uključivanje kroz natjecanja na školskoj razini i šire,
* poticanje otvorene komunikacije povećanjem uključenosti obitelji, lokalne zajednice, socijalnih i drugih partnera u jačanju preventivne uloge škole naspram društveno neprihvatljivih oblika ponašanja,
* razvijanje navike cjeloživotnog učenja, usvajanja zdravih životnih navika, razvoj kompletne mlade osobe s razvijenim samopoštovanjem i građanskom sviješću,
* organiziranje zajedničkih aktivnosti učenika i učitelja tijekom izvannastavnih aktivnosti, na organizaciji u upoznavanju kulturne i duhovne baštine.
* realizacija dijela programa u suradnji s ustanovama, eminentnim stručnjacima i umjetnicima.
* uključivanjem što većeg broja učitelja, stručnih suradnika i učenika u europske projekte.

Iz godine u godinu postižemo visoku razinu odgojno - obrazovnih postignuća, bogatu kulturnu, sportsku i javnu djelatnost kao i značajne uspjehe na natjecanjima i natječajima učenika na lokalnoj i državnoj razini. Uspješno su održana sva natjecanja i smotre sukladno vremeniku Agencije za odgoj i obrazovanje. Škola je realizirala obuku neplivača koja se održala u lipnju 2025. godine, obuku su polazili učenici trećeg razreda Matične i Područnih škola Reka i Jagnjedovec.

Godišnji plan i program rada te Školski kurikulum su vrlo uspješno realizirani, učenicima su podijeljene svjedodžbe, proglašeni su najučenici osmih razreda. Učenici su ostvarili iznimne rezultate na državnim natjecanjima u organizaciji Agencije za odgoj i obrazovanje. Također su bili izuzetno uspješni na brojnim nacionalnim i međunarodnim natječajima i smotrama te na taj način proslavili ime Škole i Grada.

Dostavljamo podatke o uspjesima na održanim natjecanjima i smotrama kako slijedi:

Na županijskim natjecanjima osvojeno je ukupno 11 prvih mjesta, osvojena su dva treća mjesta na državnom natjecanju iz znanja (povijest i matematika), šahisti su osvojili treće mjesto na državnom natjecanju, dok je zbor mlađeg uzrasta osvojio zlatnu plaketu na 68. Glazbenim svečanostima hrvatske mladeži. Učenici su na državnim natjecanjima iz matematike, kemije, Lidrano, mladi tehničari osvojili iznimne rezultate.

Učenici su aktivno s mentorima sudjelovali na međunarodnim i drugim natjecanjima koja su se održavala u organizaciji drugih škola, ustanova, pravnih i fizičkih osoba i osvojili brojne nagrade i priznanja. Posebno ističemo osvojeno prvo mjesto na AToM ligi, ekipnom natjecanju učenika osnovnih i srednjih škola u znanju matematike, fizike i kemije

Egzaktni pokazatelji su brojna i visoka postignuća učenika na nacionalnim i internacionalnim natjecanjima i natječajima u 2025. godini, te broj realiziranih aktivnosti kroz kulturnu i javnu djelatnost, snažna europska dimenzija škole te lijepe okrugle obljetnice koje svjedoče kvaliteti i održivosti školskih politika. Vidljivo je to i u općem uspjehu učenika, kao zbirnom izrazu postignute razine kompetencija ostvarenosti odgojno-obrazovnih ishoda i rezultat ukupnoga procesa vrednovanja tijekom nastavne godine, također i u vertikalnoj prohodnosti i uspješnosti naših učenika u nastavku školovanja.

Obilježili smo značajne datume i obljetnice: Dan sjećanja na žrtve Holokausta 2025., Svjetski dan čitanja naglas, Dan sigurnijeg interneta, Dan ružičastih majica 2025., Fašnik 2025., Nacionalni dan edukacijskih rehabilitatora, Dan za znanost, Dan narcisa, dan darovitih, Svjetski dan umjetnosti 15. travanja, Noć knjige 2025., Dani medijske pismenosti, Svjetski dan plesa 29.4., Svjetski dan kretanja za zdravlje, Dan medijske pismenosti, Festival znanosti 2025., Dan leptira, 14. Dani botaničkih vrtova, arboretuma, školskih vrtova i zbirki i mnoštvo drugih datuma.

U drugom polugodištu krenula je provedba projekta „Nemčićev grad budućnosti“, projekt je sufinanciran u maksimalnom iznosu od 4.000,00 eura od Ministarstva znanosti, obrazovanja i mladih. Projektom se razvija učenička samostalnost, kreativnost, ustrajnost, prilagodljivost, timski rad, međusobna komunikacija, samopouzdanje i odgovornost prema sebi, drugima i prirodi. Poticanje asocijativno i konvergentno mišljenje. Korisnici projekta su bili učenici od 3. do 6. razreda koje je školski psiholog identificirao kao potencijalno darovite ili bistre s elementima potencijalne darovitosti.

U Tjednu Crvenog križa, svibanj 2025., Gradsko društvo Crvenog križa Koprivnica u suradnji sa školama organiziran je prijem učenika svih prvih razreda osnovnih škola u podmladak Crvenog križa.

Učenici i djelatnici OŠ “Antun Nemčić Gostovinski” ove su školske godine marljivo vježbali tijeloglazbu na Beethovenovu 5. simfoniju, 1. stavak te snimili video. U projektu Beethoven sudjelovalo je oko 200 učenika i djelatnika škole uz mentorstvo učiteljice glazbene kulture Irene Falat.

Osnovna škola “Antun Nemčić Gostovinski“ Koprivnica je i ove godine bila domaćin Županijskog natjecanja iz kemije i Županijskog natjecanja iz hrvatskog jezika. Županijsko natjecanje iz kemije održalo se dana 11. ožujka 2025. godine, sudjelovalo je ukupno 50 učenika osnovnih i srednjih škola Koprivničko-križevačke županije. Županijsko natjecanje iz hrvatskog jezika održalo se dana 27. ožujka 2025. godine, sudjelovalo je ukupno 58 učenika osnovnih i srednjih škola Koprivničko-križevačke županije.

U školi je izražena europska dimenzija, naši zaposlenici aktivno sudjeluju u europskim projektima i erasmus putovanjima. Erasmus+ razmjene izuzetno poticajno djeluju na učenike koji se uče samostalnosti, uče kroz sudjelovanje u školama u inozemstvu, socijalno se osvještavaju, uvažavaju različitosti, uče se empatiji te rastu u svojem emocionalnom i socijalnom razvoju.

Učenici osmog razreda posjetili su učenike i prijatelje u Oostakampu u Belgiji. Posjet je bio obrazovnog i zabavnog karaktera u sklopu projekta Erasmus+ i trajao je od 10. do 15. 2. 2025. godine. Učenike su pratile i podržavale učiteljice Maja Gal i Natalija Sočev.

Mobilnost u Njemačkoj realizirana je od 3. do 7. ožujka 2025. Desetero učenika, pedagoginja Katarina Križić i dvoje učitelja: Helena Balaško i Goran Višak sudjelovalo je na Erasmus+ razmjeni u gradu Gudensbergu u Njemačkoj.

Učiteljice engleskog jezika Martina Kobaš i Maja Mitrović Laškarin dobile su priliku promatrati rad francuskih kolega od 17. do 21. ožujka u školi Collège La Ferrage u gradu Cuersu u francuskoj Provansi. Riječ je o aktivnosti koja se provodila u sklopu Erasmus+ akreditacije naše Škole. Cilj ove mobilnosti bio je bolje razumijevanje francuskog obrazovnog sustava i samog rada škole, prikupljanje primjera dobre prakse te stvaranje potencijalnog partnerstva za učeničke mobilnosti u nadolazećim godinama.

Mobilnost učenika u Italiji realizirana je od 7. do 12. travnja 2025. Šestero učenika te osobe u pratnji, učiteljica Natalija Sočev i školska knjižničarka Paula Rajh, sudjelovali su na Erasmus+ mobilnosti učenika u gradiću Cermenateu na sjeveru Italije u pokrajini Lombardija.

Zaposlenici su na Erasmus mobilnostima stekli nova znanja i vještine kojima će obogatiti svoju nastavu i prenijeti to zainteresiranim kolegama iz škole.

Kvaliteta škole svake godine raste. Drago nam je da je i naša škola, prvenstveno zahvaljujući vrijednim i izuzetnim ljudskim potencijalima, tome značajno doprinijela.

Obrazloženje izradila: Ravnatelj škole:

Kristina Rizk, dipl. oec. Darko Sočev, prof.

Predsjednik Školskog odbora

Goran Višak, prof.