Na temelju članka 11. stavka 5. Zakona o zdravstvenoj zaštiti (“Narodne novine” broj 100/18, 125/19, 147/20, 119/22, 156/22, 33/23, 36/24 i 101/25) i članka 40. Statuta Grada Koprivnice („Glasnik Grada Koprivnice“ broj: 4/09, 1/12, 1/13, 3/13, - pročišćeni tekst, 1/18, 2/20 i 1/21) Gradsko vijeće Grada Koprivnice na 3. sjednici održanoj 16.10.2025. godine, donijelo je

**O D L U K U  
o financiranju troškova cijepljenja djece protiv rotavirusa**

**Članak 1.**

Ovom Odlukom o financiranju troškova cijepljenja djece protiv rotavirusa (u daljnjem tekstu: Odluka) utvrđuju se uvjeti, visina i način ostvarivanja prava na financiranje troškova cijepljenja djece protiv rotavirusa (u daljnjem tekstu: pravo na financiranje) koji osigurava Grad Koprivnica.

**Članak 2.**

Riječi i pojmovi koji se koriste u ovoj Odluci, a imaju rodno značenje, jednako se odnose na muški i ženski rod.

Poslove u svezi s ostvarivanjem prava propisanog ovom Odlukom obavlja upravni odjel Grada Koprivnice nadležan za zdravstvo (u daljnjem tekstu: upravni odjel).

**Članak 3.**

Pravo na financiranje ostvaruju djeca s prebivalištem na području Grada Koprivnice ukoliko ispunjavaju jedan od sljedećih uvjeta:

* da roditelji/skrbnici/udomitelji s kojima žive u zajedničkom kućanstvu imaju prijavljeno prebivalište na području Grada Koprivnice,
* da jedan od roditelja/skrbnika s kojim žive u zajedničkom kućanstvu ima prijavljeno prebivalište na području Grada Koprivnice, a drugi ima prijavljen boravak na području Grada Koprivnice, a kao porezni obveznik ima utvrđenu mjesnu određenost prema uobičajenom boravku, odnosno Grad Koprivnica,
* da jedan od roditelja/skrbnika s kojim žive u zajedničkom kućanstvu ima prijavljeno prebivalište na području Grada Koprivnice, a drugi ima status stranca ili osobe bez državljanstva s privremenim boravkom na području Grada Koprivnice.

Iznimno od stavka 1. ovog članka pravo na financiranje mogu ostvariti i djeca s prijavljenim boravkom na području Grada Koprivnice ukoliko ispunjavaju jedan od sljedećih uvjeta:

* djeca smještena u udomiteljskim obiteljima kod udomitelja koji imaju prijavljeno prebivalište na području Grada Koprivnice te djeca stranaca i osoba bez državljanstva sa stalnim boravkom na području Grada Koprivnice,
* djeca azilanata, stranaca pod supsidijarnom zaštitom, stranaca pod privremenom zaštitom i žrtava trgovanja ljudima koji zakonito borave u Republici Hrvatskoj, a imaju prijavljen boravak na području Grada Koprivnice.

**Članak 4.**

Pravo na financiranje ostvaruje se za jedno cjepivo po djetetu, koje se primjenjuje u dvije ili tri doze, ovisno o vrsti cjepiva.

Sredstva se odobravaju temeljem ovjerenog računa stvarnih troškova cijepljenja djeteta.

**Članak 5.**

Postupak ostvarivanja prava na financiranje pokreće se na zahtjev roditelja/skrbnika.

Zahtjev se podnosi nadležnom upravnom odjelu najkasnije u roku 3 (tri) mjeseca od dana cijepljenja djeteta, a može se predati u pisanom obliku neposredno, poslati poštom, dostaviti elektroničkim putem ako je potpisan elektroničkim potpisom ili usmeno izjaviti na zapisnik.

Zahtjevu je potrebno priložiti odgovarajuću dokumentaciju kojom se dokazuje da dijete ispunjava uvjete za ostvarivanje prava na financiranje propisane člankom 3. ove Odluke i račun o iznosu troškova cijepljenja.

**Članak 6.**

Zaključak o odobrenju sredstava donosi gradonačelnik Grada Koprivnice.

**Članak 7.**

Sredstva novčane pomoći iz članka 4. ove Odluke bit će isplaćena na račun roditelja/skrbnika/udomitelja u iznosu koji je roditelj/skrbnik/udomitelj platio cjepivo protiv rotavirusa, a prema priloženom računu.

**Članak 8.**

Korisnik koji je ostvario pravo na financiranje temeljem neistinitih ili netočnih podataka za koje je znao ili morao znati da su neistiniti odnosno netočni, dužan je nadoknaditi štetu za ostvareno nepripadajuće pravo, odnosno, vratiti stečeno bez osnove.

Kada upravni odjel utvrdi da je korisnik ostvario nepripadajuće pravo, pozvat će korisnika da neosnovano primljena sredstva vrati u roku od 15 dana od dana zahtjeva za povrat neosnovano stečenih sredstava.

Sredstva se vraćaju zajedno sa zakonskom zateznom kamatom koja teče od dana neosnovanog stjecanja.

Odjel može s korisnikom sklopiti nagodbu o načinu i vremenu povrata neosnovano primljenih sredstva, pri čemu se uzima u obzir imovno stanje i socijalni položaj korisnika.

**Članak 9.**

Ova Odluka bit će objavljena u „Glasniku Grada Koprivnice“, a stupa na snagu osmog dana od dana objave.

GRADSKO VIJEĆE   
GRADA KOPRIVNICE

KLASA: 550-01/25-01/0008

URBROJ: 2137-1-06-01/1-25-2

Koprivnica, 16.10.2025. PREDSJEDNIK:

Ivan Pal

**Obrazloženje**

1. **Zakonska osnova**

Pravna osnova za donošenje Odluke o financiranju troškova cijepljenja protiv rotavirusa (u daljnjem tekstu:„Odluke“) sadržana je u odredbi članka 11. stavka 5. Zakona o zdravstvenoj zaštiti („Narodne novine“ br. 100/18, 125/19, 147/20, 119/22, 156/22, 33/23, 36/24 i 101/25) kojim je uređeno osiguravanje sredstava za zdravstvenu zaštitu i člankom 40. Statuta Grada Koprivnice („Glasnik Grada Koprivnice“ broj 4/09, 1/12, 1/13 – pročišćeni tekst i 1/18, 2/20 i 1/21) kojim je utvrđena nadležnost Gradskog vijeća Grada Koprivnice za donošenje općih akata.

1. **Ocjena stanja i osnovna pitanja koja se uređuju aktom i objašnjenje pojedinih odredbi**

Odlukom se utvrđuju uvjeti, visina i način ostvarivanja prava na financiranje troškova cijepljenja protiv rotavirusa koje osigurava Grad Koprivnica.

Člankom 1. utvrđuje se što je propisano Odlukom.

Člankom 2. propisana je nadležnost provođenja postupka ostvarivanja prava.

Člankom 3. propisano je tko i pod kojim uvjetima može ostvariti pravo na financiranje troškova cijepljenja protiv rotavirusa.

Člankom 4. propisana je namjena sredstava financiranja troškova cijepljenja protiv rotavirusa.

Člankom 5. propisan je postupak ostvarivanja prava na sufinanciranje troškova medicinski pomognute oplodnje.

Člankom 6. propisana je nadležnost odobrenja sredstava za ostvarivanje prava na financiranje troškova cijepljenja protiv rotavirusa.

Člankom 7. propisano je da će odobrena sredstva biti isplaćena na račun roditelja/skrbnika/udomitelja.

Člankom 8. propisano je postupanje u slučaju ostvarivanja nepripadajućeg prava na financiranje troškova cijepljenja protiv rotavirusa temeljem neistinitih i netočnih podataka za koje je podnositelja zahtjeva znao ili morao znati da su neistiniti, odnosno netočni.

Člankom 9. propisano je gdje će Odluka biti objavljena i kada stupa na snagu.

1. **Potrebna sredstva za provedbu akta**

Sredstva za provedbu Odluke planirana su u Proračunu Grada Koprivnice za 2025. godinu u sklopu aktivnosti A301608 Preventivni programi.

Slijedom navedenog, predlaže se Gradskom vijeću Grada Koprivnice donošenje Odluke o financiranju troškova cijepljenja djece protiv rotavirusa.

Nositelj izrade: Predlagatelj:

Upravni odjel za društvene djelatnosti

PROČELNICA: GRADONAČELNIK:

Ana Mlinarić Mišel Jakšić