Na temelju članka 40. Statuta Grada Koprivnice („Glasnik Grada Koprivnice“ br. 4/09., 1/12., 1/13., 3/13.-pročišćeni tekst, 1/18., 2/20. i 1/21. ) i članka 5. Odluke o javnim priznanjima („Glasnik Grada Koprivnice“ broj 2/96., 4/97., 5/07., 5/09., 7/09., 2/10., 3/10., 1/13. i 8/24.) Gradsko vijeće Grada Koprivnice na 3. sjednici održanoj 16.10.2025. godine, donijelo je

ODLUKU

o dodjeli Medalje Grada Koprivnice Radojki Kumek

I.

Medalja Grada Koprivnice dodjeljuje se Radojki Kumek za sveukupni doprinos kulturnom životu Koprivnice kroz rad u Pučkom otvorenom učilištu Koprivnica.

II.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

III.

Javno priznanje uručit će se dobitnici na svečanoj sjednici Gradskog vijeća Grada Koprivnice u povodu obilježavanja 4. studenoga Dana Grada Koprivnice.

IV.

Financijska sredstva iz točke II. ove Odluke teretit će poziciju   183  - konto 3811 - Tekuće donacije u novcu Proračuna Grada Koprivnice za 2025. godinu.

V.

Ova Odluka objavit će se u Glasniku Grada Koprivnice.

GRADSKO VIJEĆE

GRADA KOPRIVNICE

KLASA: 061-01/25-01/0001

UR BROJ: 2137-1-04-01/3-25-18

Koprivnica, 16.10.2025.

PREDSJEDNIK:

Ivan Pal

OBRAZLOŽENJE

Odlukom o javnim priznanjima Grada Koprivnice „Glasnik Grada Koprivnice“ broj 2/96., 4/97., 5/07.,5/09., 7/09., 2/10., 3/10., 1/13. i 8/24. ) propisana su javna priznanja Grada Koprivnice te utvrđeni uvjeti i način njihove dodjele. Člankom 2. navedene Odluke propisana su sljedeća javna priznanja Grada Koprivnice:

1. Proglašenje počasnim građaninom Grada Koprivnice,
2. Nagrada za životno djelo,
3. Medalja Grada Koprivnice,
4. Plaketa Grada Koprivnice.

Na temelju objavljenog javnog poziva za predlaganje kandidata za javna priznanja i pristiglih prijedloga, a u skladu sa propisanom procedurom glasovanja, Odbor za dodjelu javnih priznanja utvrdio je prijedlog odluke kojom se predlaže da se Medalja Grada Koprivnice dodijeli Radojki Kumek za sveukupni doprinos kulturnom životu Koprivnice kroz rad u Pučkom otvorenom učilištu Koprivnica.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

Gospođa Radojka Kumek radni vijek provela je u Pučkom otvorenom učilištu Koprivnica u kojem je bila zaposlena od 1978. do 2018. godine. Bila je administrativni oslonac u provedbi brojnih kulturnih programa: od kazališnih i filmskih događanja, preko koncerata i izložbi do festivala i amaterskog stvaralaštva, ali i obrazovnih programa. Njezin predani rad činio je Domoljub mjestom otvorenosti i gostoljubivosti, što su prepoznali i umjetnici i publika. Mnogi je poznaju kao djelatnicu koja je do 30. rujna 2015. godine radila i u referadi dislociranog studija Ekonomskog fakulteta Zagreb.

Iako po struci nije usko vezana za kulturu, svojom predanošću i profesionalnošću ostavila je dubok trag u kulturnom životu Koprivnice. Njezina administrativna i organizacijska potpora u Domoljubu bila je temelj funkcioniranja mnogih kulturnih i obrazovnih programa, a svojim temeljitim radom i zalaganjem godinama je bila nezaobilazni dio kulturne svakodnevice našega grada.

Nakon umirovljena, nastavila je biti aktivna u kulturnom i društvenom životu Grada Koprivnice kao aktivna članica pjevačkog zbora Rima gdje sudjeluje u očuvanju i širenju vokalne umjetnosti te promovira Koprivnicu u brojnim nastupima u zemlji i inozemstvu. Obišla je brojne europske zemlje Europe i Bliskog istoka. Svoja iskustva dokumentirala je u privatnim putopisnim zapisima, promovirajući vrijednost međukulturnog dijaloga, otvorenosti i cjeloživotnog učenja. Njezin rad u udruzi „Šinterice dobra srca“, iako primarno usmjeren na dobrobit životinja, snažno doprinosi razvoju kulture humanosti, empatije i građanske solidarnosti, što su vrijednosti usko vezane s kulturnim identitetom grada.

Svojim životom svjedoči da kultura nije samo profesionalno bavljenje umjetnošću, nego i svakodnevno življenje vrijednosti koje oplemenjuju zajednicu. Svojim neumornim duhom, predanošću, energijom utisnula je neizbrisiv trag u kulturnoj povijesti Koprivnice, a svojim angažmanom kojom se posvećuje zboru Rima i udrugama danas inspirira brojne sugrađane.

Zbog svega iznijetog predlaže se dodjela Medalje Grada Koprivnice Radojki Kumek za sveukupni doprinos kulturnom životu Koprivnice kroz rad u Pučkom otvorenom učilištu Koprivnica.

Nositelj izrade akta: Predlagatelj akta:

Upravni odjel za poslove Odbor za dodjelu javnih priznanja

Gradskog vijeća i opće poslove Predsjednik:

Pročelnica: Mišel Jakšić

Dubravka Kardaš