Na temelju članka 40. Statuta Grada Koprivnice („Glasnik Grada Koprivnice“ br. 4/09., 1/12., 1/13., 3/13.-pročišćeni tekst, 1/18., 2/20. i 1/21. ) i članka 5. Odluke o javnim priznanjima („Glasnik Grada Koprivnice“ broj 2/96., 4/97., 5/07., 5/09., 7/09., 2/10., 3/10., 1/13. i 8/24.) Gradsko vijeće Grada Koprivnice na 3. sjednici održanoj 16.10.2025. godine, donijelo je

ODLUKU

o dodjeli Medalje Grada Koprivnice Krunoslavu Povijaču

I.

Medalja Grada Koprivnice dodjeljuje se Krunoslavu Povijaču za sveukupne zasluge u promociji Grada Koprivnice u nacionalnim medijima te dokumentiranju zbivanja u Koprivnici u proteklih 30 godina.

II.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

III.

Javno priznanje uručit će se dobitniku na svečanoj sjednici Gradskog vijeća Grada Koprivnice u povodu obilježavanja 4. studenoga Dana Grada Koprivnice.

IV.

Financijska sredstva iz točke II. ove Odluke teretit će poziciju 183  - konto 3811 - Tekuće donacije u novcu Proračuna Grada Koprivnice za 2025. godinu.

V.

Ova Odluka objavit će se u Glasniku Grada Koprivnice.

GRADSKO VIJEĆE

GRADA KOPRIVNICE

KLASA: 061-01/25-01/0001

UR BROJ: 2137-1-04-01/3-25-20

Koprivnica, 16.10.2025.

PREDSJEDNIK:

Ivan Pal

OBRAZLOŽENJE

Odlukom o javnim priznanjima Grada Koprivnice „Glasnik Grada Koprivnice“ broj 2/96., 4/97., 5/07.,5/09., 7/09., 2/10., 3/10., 1/13. i 8/24. ) propisana su javna priznanja Grada Koprivnice te utvrđeni uvjeti i način njihove dodjele. Člankom 2. navedene Odluke propisana su sljedeća javna priznanja Grada Koprivnice:

1. Proglašenje počasnim građaninom Grada Koprivnice,
2. Nagrada za životno djelo,
3. Medalja Grada Koprivnice,
4. Plaketa Grada Koprivnice.

Na temelju objavljenog javnog poziva za predlaganje kandidata za javna priznanja i pristiglih prijedloga, a u skladu sa propisanom procedurom glasovanja, Odbor za dodjelu javnih priznanja utvrdio je prijedlog odluke kojom se predlaže da se Medalja Grada Koprivnice dodijeli Krunoslavu Povijaču za sveukupne zasluge u promociji Grada Koprivnice u nacionalnim medijima te dokumentiranju zbivanja u Koprivnici u proteklih 30 godina.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

Gospodin Krunoslav Povijač-Pipa osnovnu školu i gimnaziju pohađao je u Koprivnici, a od rane mladosti razvija strast prema fotografiji i kameri. Nakon gimnazije upisuje Pravni fakultet u Zagrebu, a nakon odsluženog vojnog roka zapošljava se u policiji.

Tijekom Domovinskog rata kao pripadnik policijskih snaga odlazi na ratište u zapadnu Slavoniju. 1995. godine napušta policiju i radi kao honorarni suradnik Hrvatske radiotelevizije, nekoliko godina kasnije kao stalni zaposleni snimatelj, sve do ukidanja dopisništva HRT-a u Koprivnici 2014. godine. Tijekom gotovo dva desetljeća postaje jedno od prepoznatljivijih snimateljskih lica Podravine i Prigorja. Kao snimatelj potpisuje stotine televizijskih priloga i reportaža koji su pratili društveni, sportski, kulturni i politički život Koprivnice i regije. Posebno se ističe u novinarstvu, gdje kamerom bilježi povijesne trenutke NK Slaven Belupo i Rukometnog kluba Podravka, ali i brojne druge događaje od lokalnog i nacionalnog značaja.

Brojni mlađi kolege ističu njegovu spremnost da pomogne, podijeli savjet ili posudi opremu zbog čega ostavlja snažan trag i kao mentor i prijatelj. Osim televizijskog rada i danas ga se često može vidjeti na koncertima gdje kao kamerman prati izvođače, a njegovi kadrovi prenose se na LED ekrane. U 74-oj godini života još uvijek gaji strast prema kameri te snima i dokumentira razne manifestacije – od izbora za najsportaša Grada i Županije, preko natjecanja zborova i amaterskih dramskih skupina, do smotri puhačkih orkestara i kulturno-umjetničkih društava. Uvijek je pratio razvoj TV tehnologije te ulagao u opremu potrebnu za rad. U mladosti je imao kolekcionarsku strast – sakupljanje LP ploča. Njegovim radom čuva se i prenosi vizualna povijest Koprivnice, a profesionalna posvećenost, ljudska toplina i nesebična podrška kolegama čine ga istinskim simbolom lokalne medijske i kulturne scene.

Gospodin Krunoslav Povijač-Pipa radom na stotinama televizijskih priloga i reportaža značajno je doprinio promociji Koprivnice i Podravine u nacionalnim medijima, čuvajući i prenoseći vizualnu povijest ovoga kraja. Kao snimatelj i u neku ruku dokumentarist te kroničar lokalne svakodnevice, bilježi i ona manja, ali za zajednicu iznimno važna događanja.

Zbog svega iznijetog predlaže se dodjela Medalje Grada Koprivnice Krunoslavu Povijaču za sveukupne zasluge u promociji Grada Koprivnice u nacionalnim medijima te dokumentiranju zbivanja u Koprivnici u proteklih 30 godina.

Nositelj izrade akta: Predlagatelj akta:

Upravni odjel za poslove Odbor za dodjelu javnih priznanja

Gradskog vijeća i opće poslove Predsjednik:

Pročelnica: Mišel Jakšić

Dubravka Kardaš