Na temelju članka 40. Statuta Grada Koprivnice („Glasnik Grada Koprivnice“ br. 4/09., 1/12., 1/13., 3/13.-pročišćeni tekst, 1/18., 2/20. i 1/21. ) i članka 5. Odluke o javnim priznanjima („Glasnik Grada Koprivnice“ broj 2/96., 4/97., 5/07., 5/09., 7/09., 2/10., 3/10., 1/13. i 8/24.) Gradsko vijeće Grada Koprivnice na 3. sjednici održanoj 16.10.2025. godine, donijelo je

ODLUKU

o dodjeli Medalje Grada Koprivnice Gordani Špoljar Andrašić

I.

Medalja Grada Koprivnice dodjeljuje se Gordani Špoljar Andrašić za izniman doprinos razvoju i promociji suvremene umjetnosti i afirmaciji kulturnog identiteta Koprivnice.

II.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

III.

Javno priznanje uručit će se dobitnici na svečanoj sjednici Gradskog vijeća Grada Koprivnice u povodu obilježavanja 4. studenoga Dana Grada Koprivnice.

IV.

Financijska sredstva iz točke II. ove Odluke teretit će poziciju  183  - konto 3811 - Tekuće donacije u novcu Proračuna Grada Koprivnice za 2025. godinu.

V.

Ova Odluka objavit će se u Glasniku Grada Koprivnice.

GRADSKO VIJEĆE

GRADA KOPRIVNICE

KLASA: 061-01/25-01/0001

UR BROJ: 2137-1-04-01/3-25-21

Koprivnica, 16.10.2025.

PREDSJEDNIK:

Ivan Pal

OBRAZLOŽENJE

Odlukom o javnim priznanjima Grada Koprivnice „Glasnik Grada Koprivnice“ broj 2/96., 4/97., 5/07.,5/09., 7/09., 2/10., 3/10., 1/13. i 8/24. ) propisana su javna priznanja Grada Koprivnice te utvrđeni uvjeti i način njihove dodjele. Člankom 2. navedene Odluke propisana su sljedeća javna priznanja Grada Koprivnice:

1. Proglašenje počasnim građaninom Grada Koprivnice,
2. Nagrada za životno djelo,
3. Medalja Grada Koprivnice,
4. Plaketa Grada Koprivnice.

Na temelju objavljenog javnog poziva za predlaganje kandidata za javna priznanja i pristiglih prijedloga, a u skladu sa propisanom procedurom glasovanja, Odbor za dodjelu javnih priznanja utvrdio je prijedlog odluke kojom se predlaže da se Medalja Grada Koprivnice dodijeli Gordani Špoljar Andrašić za izniman doprinos razvoju i promociji suvremene umjetnosti i afirmaciji kulturnog identiteta Koprivnice.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

Gospođa Gordana Špoljar Andrašić istaknuta je samostalna umjetnica, diplomirana povjesničarka i etnologinja, s višedesetljetnim profesionalnim djelovanjem na području suvremene vizualne umjetnosti. Članica je Hrvatske zajednice samostalnih umjetnika, Hrvatskog društva likovnih umjetnika i Atelijera Koprivnica. U svom radu koristi različite medije, uključujući slikarstvo, kolaž, instalaciju, fotografiju, papir i tekstil, istražujući teme memorije, identiteta, prirode i intime. Njezina poetika obilježena je suptilnim pristupom materiji te istraživanjem granica između apstrakcije i figuracije, unutarnjeg svijeta i vanjskih znakova.

Tijekom karijere ostvarila je više od 70 samostalnih izložbi u renomiranim galerijama i muzejima u Hrvatskoj i inozemstvu. Izlagala je u Zagrebu, Dubrovniku, Varaždinu i brojnim drugim gradovima. Međunarodno, njezini su radovi predstavljeni u Torontu, San Franciscu, Londonu itd. U listopadu i studenom 2025. godine, izložbe će biti održane i u New Yorku, u zgradi Ujedinjenih Naroda, zatim u Washingtonu te Kopenhagenu.

Dobitnica je više nagrada i priznanja, među kojima se ističe Nagrada Koprivničko-križevačke županije za doprinos ugledu i promociji županije, nagrada na 8. Međunarodnom bijenalu minijature u Ruseu (Bugarska), te nagrada publike za izložbu „One su tu“ u Galeriji Slavko Kopač u Vinkovcima. Objavljeno je nekoliko publikacija posvećenih njezinu radu, uključujući likovnu monografiju „Stabla“, umjetničku knjigu „Memorabilijar“, fokusiranu na temu sjećanja, slikopisnu knjižicu „Welcome to my mind“, s 365 slikopisa nastalih tijekom pandemije itd.

Njezin rad kontinuirano prepoznaju i podržavaju nacionalne kulturne institucije, uključujući Ministarstvo kulture i medija Republike Hrvatske te Ministarstvo vanjskih i europskih poslova, što potvrđuje i višekratna realizacija međunarodnih izložbenih projekata uz institucionalnu potporu.

Gospođa Gordana Špoljar Andrašić jedna je od najistaknutijih suvremenih hrvatskih umjetnica koja više od tri desetljeća djeluje s koprivničke adrese, pri čemu svojim radom ne samo da kontinuirano obogaćuje kulturnu i umjetničku scenu Grada Koprivnice, već i predstavlja njegov identitet i vrijednosti na nacionalnoj i međunarodnoj razini. Posebno je važno naglasiti njezinu veliku samostanu izložbu „Behind The Sky“, čije je prvo izdanje održano u ožujku 2025. godine u Londonu. U lipnju 2025. godine ista je izložba predstavljena u Vijeću Europe u Strasbourgu. Među samostalnim izložbama su i „Tamna materija“, Okrhak memorije“, „Okrhak memorije II“ itd.

Zbog svega iznijetog predlaže se dodjela Medalje Grada Koprivnice Gordani Špoljar Andrašić za izniman doprinos razvoju i promociji suvremene umjetnosti i afirmaciji kulturnog identiteta Koprivnice.

Nositelj izrade akta: Predlagatelj akta:

Upravni odjel za poslove Odbor za dodjelu javnih priznanja

Gradskog vijeća i opće poslove Predsjednik:

Pročelnica: Mišel Jakšić

Dubravka Kardaš