Na temelju članka 40. Statuta Grada Koprivnice („Glasnik Grada Koprivnice“ br. 4/09., 1/12., 1/13., 3/13.-pročišćeni tekst, 1/18., 2/20. i 1/21. ) i članka 5. Odluke o javnim priznanjima („Glasnik Grada Koprivnice“ broj 2/96., 4/97., 5/07., 5/09., 7/09., 2/10., 3/10., 1/13. i 8/24.) Gradsko vijeće Grada Koprivnice na 3. sjednici održanoj 16.10.2025. godine, donijelo je

ODLUKU

o dodjeli Medalje Grada Koprivnice Damiru Vukoviću

I.

Medalja Grada Koprivnice dodjeljuje se Damiru Vukoviću za promicanje vrijednosti Domovinskog rata i Odbora za branitelje Grada Koprivnice.

II.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

III.

Javno priznanje uručit će se dobitniku na svečanoj sjednici Gradskog vijeća Grada Koprivnice u povodu obilježavanja 4. studenoga Dana Grada Koprivnice.

IV.

Financijska sredstva iz točke II. ove Odluke teretit će poziciju   183  - konto 3811 - Tekuće donacije u novcu Proračuna Grada Koprivnice za 2025. godinu.

V.

Ova Odluka objavit će se u Glasniku Grada Koprivnice.

GRADSKO VIJEĆE

GRADA KOPRIVNICE

KLASA: 061-01/25-01/0001

UR BROJ: 2137-1-04-01/3-25-22

Koprivnica, 16.10.2025.

PREDSJEDNIK:

Ivan Pal

OBRAZLOŽENJE

Odlukom o javnim priznanjima Grada Koprivnice „Glasnik Grada Koprivnice“ broj 2/96., 4/97., 5/07.,5/09., 7/09., 2/10., 3/10., 1/13. i 8/24. ) propisana su javna priznanja Grada Koprivnice te utvrđeni uvjeti i način njihove dodjele. Člankom 2. navedene Odluke propisana su sljedeća javna priznanja Grada Koprivnice:

1. Proglašenje počasnim građaninom Grada Koprivnice,
2. Nagrada za životno djelo,
3. Medalja Grada Koprivnice,
4. Plaketa Grada Koprivnice.

Na temelju objavljenog javnog poziva za predlaganje kandidata za javna priznanja i pristiglih prijedloga, a u skladu sa propisanom procedurom glasovanja, Odbor za dodjelu javnih priznanja utvrdio je prijedlog odluke kojom se predlaže da se Medalja Grada Koprivnice dodijeli Damiru Vukoviću za promicanje vrijednosti Domovinskog rata i Odbora za branitelje Grada Koprivnice.

Medalju Grada Koprivnice čini dizajnirana medalja i novčana nagrada u iznosu od 1.350,00 EUR.

Gospodin Damir Vuković rođen je u Koprivnici gdje je završio i osnovnoškolsko i srednjoškolsko obrazovanje. Nakon odsluženog vojnog roka, početkom 1985. godine zaposlio se u tadašnjoj Saveznoj upravi carina – Carinarnica Koprivnica. U SUC Beograd završio je školovanje za operativca za nadzor i kontrolu putnika i roba te suzbijanje krijumčarenja. Od kraja 1990. godine aktivno je sudjelovao u aktivnostima oko propuštanja pošiljki i tada ilegalnog naoružanja na graničnim prijelazima gdje je radio ili bio upućen po potrebi.

Početkom srpnja 1991. godine dragovoljno se stavio na raspolaganje i prijavio tadašnjem Štabu TO Koprivnica i ZNG Koprivnica, no zbog postojeće radne obveze i potrebe za povjerljivim ljudima na državnoj granici, vraćen je na radno mjesto do ispunjenja preduvjeta za angažman u ZNG/HV. Tijekom kolovoza za potrebe dragovoljačke postrojbe u ustrojavanju osigurao je i dopremio MES u Koprivnicu te sudjelovao u obuci na stadionu NK Zagorac.

Nakon preuzimanja koprivničke vojarne i zarobljenih topničkih oružja – haubica, postao je pripadnik haubičkog divizijuna 105 mm. Radio je na poslovima osposobljavanja i kompletiranja oruđa za borbeno djelovanje, provodio obuku s pripadnicima postrojbe te s koprivničkom haubičkom postrojbom otišao na zapadnoslavonsku bojišnicu, gdje je djelovao sa 117. brigadom HV-a, obnašajući dužnost zamjenika zapovjednika. Potpisao je ugovor i postao djelatna vojna osoba, časnik HV-a, a početkom veljače 1992. godine temeljem zapovijedi povučen je s bojišnice u Koprivnicu gdje je s manjom skupinom koprivničkih branitelja ustrojio prvi Centar za obuku vojnika u RH. 1994. godine NGSHV prelazi iz COOV-a Koprivnica u tadašnje ZP Bjelovar te dobiva zadaću ustrojavanja 13. PO trd Koprivnica. Kao zapovjednik 13. PO trd Koprivnica sa samostalnom koprivničkom protuoklopnom postrojbom sudjelovao je u vojnoredarstvenim operacijama Bljesak i Oluja, a potom i u pripremama za oslobađanje još okupirane istočne Slavonije. Po završetku Domovinskog rata, nakon preustroja HV-a i gašenja 13. PO trd Koprivnica, 2000. godine preuzeo je zapovijedanje novoustrojenom 677. PO trb, kojim je zapovijedao do umirovljenja 2007. godine.

Nakon umirovljenja kao djelatna vojna osoba u činu bojnika, 2008. godine na poziv predsjednika UDVDR RH generala Đure Dečaka aktivno se uključuje u rad ove braniteljske udruge kao glavni tajnik na razini županije sa sjedištem u Koprivnici. Kao tajnik UDVDR-a punih 15 godina bio je u Koprivnici inicijator, organizator i provoditelj brojnih braniteljskih aktivnosti, projekata i programa usmjerenih na okupljanje branitelja, pružanje pomoći braniteljima i njihovim obiteljima, promicanje istine i vrijednosti Domovinskog rata te humanitarne aktivnosti. U tom razdoblju 11 školskih godina inicirao je i koordinirao projekt „Promicanje vrijednosti i istine o Domovinskom ratu“ kroz predavanja u svim koprivničkim osnovnim i srednjim školama, Gimnaziji i COOR-u, s naglaskom na ulogu koprivničkih ratnih vojno-policijskih postrojbi te doprinos Grada Koprivnice kroz ratnu proizvodnju i humanitarnu djelatnost.

Sa suradnicima iz UDVDR Koprivnica i partnerskih udruga SJP Ban, PHR i 61. lad PZO inicirao je i organizirao pet tematskih okruglih stolova o značaju koprivničkih vojno-policijskih postrojbi i Koprivnice u Domovinskom ratu. Pokrenuo je međunarodnu suradnju ratnih veterana te tradicionalni Međunarodni streljački turnir ratnih veterana „Oluja 95“, koji se u Koprivnici održava već 12 godina.

Aktivno je sudjelovao u osmišljavanju i pokretanju programa obilježavanja Dana koprivničkih branitelja te inicirao brojne aktivnosti poput izložbi ratnog znakovlja i plakata, prikazivanja ratnih dokumentarnih filmova te predstavljanja knjiga s tematikom Domovinskog rata. S partnerskim udrugama realizirao je i dvije značajnije izložbe – „Koprivničke ratne postrojbe u VRO Bljesak“ i „Koprivničke ratne postrojbe u VRO Oluja“ uz potporu Muzeja Koprivnica. Svoj puni doprinos dao je i u radu Odbora za branitelje Grada Koprivnice, u kojem je član već treći mandat, s ciljem da se Domovinski rat i braniteljska populacija u Koprivnici predstavljaju na primjeren i prepoznatljiv način, na ponos svih građana i ratnih veterana.

Gospodin Damir Vuković jedan je od najzasluženijih sudionika Domovinskog rata s područja Koprivnice i istaknuti nositelj braniteljskog organiziranja tijekom mirnodopskog razdoblja. Svojim nesebičnim radom, osobnim autoritetom i dosljednim promicanjem vrijednosti Domovinskog rata dao je izniman doprinos društvenom životu i identitetu Grada Koprivnice.

Zbog svega iznijetog predlaže se dodjela Medalje Grada Koprivnice Damiru Vukoviću za promicanje vrijednosti Domovinskog rata i Odbora za branitelje Grada Koprivnice.

Nositelj izrade akta: Predlagatelj akta:

Upravni odjel za poslove Odbor za dodjelu javnih priznanja

Gradskog vijeća i opće poslove Predsjednik:

Pročelnica: Mišel Jakšić

Dubravka Kardaš