Na temelju članka 35. točke 4. i članka 53. stavka 3. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01. -vjerodostojno tumačenje, 129/05., 109/07., 125/08., 36/09. 150/11., 144/12., 19/13. – pročišćeni tekst i 137/15.-ispravak, 123/17., 98/19. i 144/22.) i članka 40. Statuta Grada Koprivnice («Glasnik Grada Koprivnice» broj 4/09., 1/12., 1/13., 3/13. – pročišćeni tekst, 1/18., 2/20. i 1/21.) Gradsko vijeće Grada Koprivnice na 3. sjednici održanoj 16.10.2025. godine, donijelo je

ODLUKU

o ustrojstvu i djelokrugu

upravnih tijela Grada Koprivnice

1. OPĆE ODREDBE

Članak 1.

Odlukom o ustrojstvu i djelokrugu upravnih tijela Grada Koprivnice (u daljnjem tekstu: Odluka) uređuje se ustrojstvo upravnih tijela Grada Koprivnice, djelokrug u obavljanju poslova i odgovornost za zakonito i pravodobno obavljanje poslova, upravljanje upravnim tijelima, sredstva za rad, unutarnji ustroj i druga pitanja od značaja za njihov rad.

Članak 2.

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

1. UPRAVNA TIJELA GRADA KOPRIVNICE

Članak 3.

(1) Upravna tijela Grada Koprivnice ustrojavaju se kao upravni odjeli i službe ( u daljnjem tekstu: Upravna tijela)

(2) Za obavljanje upravnih i stručnih poslova iz samoupravnog djelokruga Grada Koprivnice ustrojavaju se slijedeća Upravna tijela:

1. Služba ureda gradonačelnika
2. Upravni odjel za poslove Gradskog vijeća i pravne poslove
3. Upravni odjel za financije, gospodarstvo i europske poslove
4. Upravni odjel za društvene djelatnosti
5. Upravni odjel za prostorno uređenje i zaštitu okoliša
6. Upravni odjel za izgradnju grada i komunalno gospodarstvo
7. Služba za unutarnju reviziju.
8. DJELOKRUG RADA UPRAVNIH TIJELA GRADA KOPRIVNICE

Članak 4.

U obavljanju poslova Upravna tijela iz članka 3. ove Odluke provode zakone, podzakonske propise, akte Gradskog vijeća Grada Koprivnice (u daljnjem tekstu: Gradsko vijeće) i gradonačelnika Grada Koprivnice (u daljnjem tekstu: gradonačelnik), prate i odgovaraju za stanje u području za koje su osnovana, daju inicijativu za rješavanje pitanja u tim područjima, rješavaju u upravnim i neupravnim stvarima iz svoje nadležnosti, izrađuju prijedloge općih i pojedinačnih akata iz svoje nadležnosti koje donosi Gradsko vijeće ili gradonačelnik te su odgovorna za njihovu zakonitost kao i pravodobno predlaganje i izvršavanje.

1. SLUŽBA UREDA GRADONAČELNIKA

Članak 5.

Služba ureda gradonačelnika (u daljnjem tekstu: Služba) obavlja poslove koji se odnose na:

- praćenje fiskalne odgovornosti proračunskih korisnika, sudjelovanje u praćenju investicija koje provodi Grad Koprivnica (u daljnjem tekstu: Grad),  praćenje poslovanja trgovačkih društava u kojima Grad ima udjele u kapitalu ili dionice, s ciljem osiguravanja učinkovitog korištenja proračunskih sredstava te ostvarivanja očekivanih rezultata poslovanja,

- poslove odnosno delegirane funkcije i zadaće posredničkog tijela za odabir operacija u okviru mehanizma integriranih teritorijalnih ulaganja (ITU),

- poslove u svezi ostvarivanja prava na pristup informacijama; poslove protokola, informiranja i odnosa s javnošću, organizacije manifestacija i raznih događanja iz nadležnosti Grada; poslove uređivanja i objavljivanja podataka na web stranici, poslove organizacije i upravljanja informatičkim sustavom,

- poslove pisarnice koja obavlja poslove primanja i pregleda pismena i drugih dokumenata, njihovog razvrstavanja i raspoređivanja, upisivanja u odgovarajuće evidencije (očevidnike), dostave u rad, otpremanja, razvođenja te njihova čuvanja u pismohrani,

- poslove pismohrane koja obavlja poslove čuvanja i izlučivanja pismena te drugih dokumenata,

- poslove u području zaštite i spašavanja, civilne zaštite, sudjeluje u izradi prijedloga planova i drugih akata iz tog područja,

- administrativne i tehničke poslove za gradonačelnika i zamjenika gradonačelnika, izrađuje prijedloge općih i pojedinačnih akata iz nadležnosti Službe koje donosi Gradsko vijeće ili gradonačelnik te brine o njihovom izvršavanju, poslove vezane uz rad radnih tijela gradonačelnika koja nisu u nadležnosti drugih upravnih odjela, sudjeluje u postupcima nabave roba i usluga iz nadležnosti Odjela;

- obavljanje drugih poslova određenih zakonom, podzakonskim propisima i aktima Grada Koprivnice

1. UPRAVNI ODJEL ZA POSLOVE GRADSKOG VIJEĆA I PRAVNE POSLOVE

Članak 6.

Upravni odjel za poslove Gradskog vijeća i pravne poslove (u daljnjem tekstu: Odjel) obavlja poslove koji se odnose na:

 - stručne i administrativne poslove za Gradsko vijeće i njegova radna tijela, poslove organizacije i pripreme sjednica Gradskog vijeća i njegovih radnih tijela, izrade zapisnika na sjednicama, poslove objavljivanja akata Gradskog vijeća i gradonačelnika, vođenja odgovarajućih evidencija i registra općih i pojedinačnih akata Gradskog vijeća, organizacijske poslove u svezi s rješavanjem predstavki i pritužbi građana, poslove vezane uz dodjelu javnih priznanja za Dan Grada, poslove provođenja savjetovanja sa zainteresiranom javnošću za opće akte u skladu sa Zakonom o pravu na pristup informacijama,

- pravne poslove koji se odnose na izradu tužbi, odgovore na tužbe, žalbe protiv presuda i rješenja,  prijedloge za ovrhu, prijedloge za osiguranje, prijavu tražbina u stečajnim postupcima, imovinsko pravne zahtjeve u kaznenim postupcima, te sve druge sudske podneske, poslove  zastupanja Grada u parničnim, ovršnim, stečajnim, kaznenim i upravnim postupcima na općinskim i trgovačkim sudovima te Upravnom sudu u Zagrebu,

- stručne i administrativne poslove u svezi s rješavanjem svih prava i obaveza iz radnih odnosa službenika i namještenika te dužnosnika koji dužnost obavljaju profesionalno, osoba na javnim radovima u Gradu Koprivnici, provođenjem natječajnih postupaka za zapošljavanje, rješavanjem o svim pravima i obvezama službenika temeljem kolektivnog ugovora te drugim pravima i obvezama iz rada, poslove izrade akata vezane uz ostvarivanje prava i obveza službenika i namještenika te dužnosnika,

- imovinsko pravne poslove vezane uz stjecanje i otuđenje nekretnina u vlasništvu Grada, poslove rješavanja pravnog statusa javnog dobra, kupnje zemljišta, osnivanja prava građenja i prava služnosti odnosno rješavanja imovinsko pravnih poslova vezanih uz provođenje investicijskih projekata, provedbu propisa koji reguliraju prava hrvatskih branitelja iz Domovinskog rata i članova njihovih obitelji iz nadležnosti Odjela, obavlja poslove vezane uz zakup i prodaju poslovnog prostora, najam stanova, poslove investicijskog i tekućeg održavanja nekretnina u vlasništvu Grada, vodi registar nekretnina te obavlja ostale poslove vezane uz upravljanje nekretninama koji proizlaze iz zakona,

- stručne poslove koji se odnose na provedbu postupaka javne nabave za sve postupke nabave iz nadležnosti Grada, te provedbu objedinjenih postupaka javne nabave za ustanove kojima je osnivač Grad Koprivnica, poslove izrade plana nabave i izvješća o izvršenju nabave te vođenje registra sklopljenih ugovora o javnoj nabavi,

- poslove mjesne samouprave koji se odnose na rad Vijeća mjesnih odbora, pružanje stručne i tehničke pomoći u radu Vijećima mjesnih odbora,

- ostvarivanje prava nacionalnih manjina i djelovanja vijeća i predstavnika nacionalnih manjina u Gradu Koprivnici.

- pripremu podataka za objavu na web stranici Grada iz nadležnosti Odjela, poslove izrade prijedloga općih i pojedinačnih akata iz nadležnosti Odjela koje donosi Gradsko vijeće ili gradonačelnik te brine o njihovom izvršavanju, pravne poslove za potrebe upravnih tijela Grada Koprivnice, administrativne poslove za potrebe provođenja izbora koje provodi Gradsko izborno povjerenstvo, poslove koji se odnose na suradnju s tijelima državne uprave i drugim jedinicama lokalne i područne (regionalne) samouprave,

-  obavljanje drugih poslova određenih zakonom, podzakonskim propisima i aktima Grada Koprivnice.

1. UPRAVNI ODJEL ZA FINANCIJE, GOSPODARSTVO I EUROPSKE POSLOVE

Članak 7.

Upravni odjel za financije, gospodarstvo i europske poslove (u daljnjem tekstu: Odjel) obavlja poslove koji se odnose na:

- izradu svih financijskih izvještaja sukladno Zakonu o proračunu i Pravilniku o proračunskom računovodstvu i računskom planu,

- pripremu nacrta proračuna i projekcija proračuna te njegove izmjene i dopune, praćenje realizacije i izvršenja proračuna te pripremu polugodišnjeg i godišnjeg izvještaja o izvršenju proračuna,

- poslove naplate i prisilne naplate gradskih poreza i ostalih davanja koja imaju karakter poreza,

- poslove vođenja evidencija svih prihoda i primitaka, te rashoda i izdataka po ekonomskoj klasifikaciji sukladno važećem računskom planu za proračunsko računovodstvo,

- poslove vođenja analitičke evidencije osnovnih sredstava Grada, evidencije obveznika plaćanja komunalne naknade, komunalnog doprinosa, gradskih poreza i prihoda koje Grad ostvaruje temeljem prodaje stanova nad kojim postoji stanarsko pravo, priprema i koordinira sa upravnim odjelima izradu mape procesa kojom se definiraju svi procesi unutar gradske uprave i procedure, obavlja poslove ispunjavanja upitnika o fiskalnoj odgovornosti te vodi blagajničko poslovanje Grada,

- poslove poticanja poduzetništva te suradnju s gospodarskim subjektima, poduzetnicima i obrtnicima, poslove koji se odnose na davanje potpora poljoprivrednoj proizvodnji kroz provođenje odgovarajućeg programa, poslove u svezi s gospodarenjem poljoprivrednim zemljištem, poslove u svezi s trgovačkim društvima u kojima Grad ima udjele u kapitalu ili dionice, brine o razvoju i funkcioniranju poduzetničkih zona te pruža stručnu pomoć poduzetnicima radi brže realizacije njihovih poduzetničkih programa, poslove vezane uz provedbu Zakona o ugostiteljskoj djelatnosti u skladu sa nadležnostima Grada,

- europske poslove koji uključuju stručnu, administrativnu i tehničku pripremu dokumentacije u svrhu prijave na projekte sufinancirane od strane Europske unije te provedbu tih projekata iz svih područja važnih za razvoj Grada, pripremu, provedbu i razvoj programa i aktivnosti u području održivog razvoja, poslove vezane uz strategiju razvoja Grada,

- izradu prijedloga općih i pojedinačnih akata iz nadležnosti Odjela koje donosi Gradsko vijeće ili gradonačelnik te brine o njihovom izvršavanju,

- obavljanje drugih poslova određenih zakonom, podzakonskim propisima i aktima Grada Koprivnice.

1. UPRAVNI ODJEL ZA DRUŠTVENE DJELATNOSTI

Članak 8.

Upravni odjel za društvene djelatnosti (u daljnjem tekstu; Odjel) obavlja poslove koji se odnose na:

- područje predškolskog odgoja i brige za djecu, odgoja i obrazovanja iz nadležnosti Grada, znanosti, kulture, športa, tehničke kulture, socijalne skrbi, zdravstva, udruga te prati poslovanje i pruža stručnu pomoć u radu ustanovama kojima je osnivač Grad,

- područje odgoja i obrazovanja, kulture, športa, tehničke kulture prati i analizira stanje i zakonske propise, provodi programe javnih potreba u području odgoja i obrazovanja u cilju zadovoljavanja javnih potreba, pruža stručnu pomoć kod osnivanja i promjene statusa ustanova, priprema natječaje iz područja kulture, obrađuje prijavnice te priprema podatke za Kulturno vijeće, prati potrebe i obrađuje materijalne zahtjeve ustanova kojima je Grad osnivač, provodi postupak organizacije prijevoza učenika osnovnih škola, koordinira i sudjeluje u provođenju postupaka javne nabave za programe i projekte u području kapitalne izgradnje, opremanja te tekućeg i investicijskog održavanja za osnovne škole s područja Grada, obavlja poslove u vezi stipendiranja studenata, provodi javni poziv za dodjelu stipendija, obrađuje podatke te priprema opće i pojedinačne  akte u svezi navedenog, sudjeluje u provođenju financijskog upravljanja u okviru nadležnosti Odjela,

- područje socijalne skrbi, zdravstva i djelovanja udruga, osobito u pogledu izvršavanja zakona i drugih propisa obavlja stručnu obradu pojedinih pitanja iz područja socijalne skrbi, zdravstva i udruga te predlaže odgovarajuće mjere, akte i stručne materijale, provodi programe javnih potreba iz navedenih područja, prikuplja i obrađuje podatke te priprema izvješća za potrebe gradonačelnika, Gradskog vijeća i nadležnih državnih tijela, priprema i provodi natječaje za sufinanciranje projekata/programa iz područja zdravstva i socijalne skrbi te udruga, izrađuje strateške dokumente, obavlja poslove provođenja jedinstvene politike za osobe s invaliditetom i afirmiranja socijalne uključenosti skupina građana kojima prijeti socijalna isključenost, pruža građanima pomoć u prepoznavanju problema i upućivanju nadležnim službama.

- izradu planskih dokumenata i provedbe investicijskih projekata na zaštiti i očuvanju kulturnih dobara i vođenje propisanih evidencija, obavlja poslove koji se odnose na provedbu propisa koji reguliraju prava hrvatskih branitelja iz Domovinskog rata i članova njihovih obitelji te poslove vezane uz rad Savjeta mladih,

- izradu prijedloga općih i pojedinačnih akata iz nadležnosti Odjela koje donosi Gradsko vijeće ili gradonačelnik te brine o njihovom izvršavanju,

- obavljanje drugih poslova određenih zakonom, podzakonskim propisima i aktima Grada Koprivnice.

1. UPRAVNI ODJEL ZA PROSTORNO UREĐENJE I ZAŠTITU OKOLIŠA

Članak 9.

Upravni odjel za prostorno uređenje i zaštitu okoliša (u daljnjem tekstu: Odjel) obavlja poslove koji se odnose na:

- usmjeravanje prostornog razvoja Grada i unapređenje stanja u prostoru, provođenje postupaka izrade prostornih planova, izvješća o stanju u prostoru, analize inicijativa za izradu novih te izmjenu postojećih prostornih planova i ostalih dokumenata temeljem važeće zakonske regulative koja uređuje prostorno uređenje,

- sudjelovanje u postupcima donošenja prostornih planova susjednih jedinica lokalne samouprave i prostornih planova višeg reda te ostalih planova (npr. razvojni planovi te ostali planovi),

- izdavanje akata za gradnju i vezanih dokumenata temeljem važeće zakonske regulative koja uređuje područje prostornog uređenja i gradnje kao što su izdavanje lokacijskih, građevinskih i uporabnih dozvola, izdavanje lokacijskih informacija, obavijesti o uvjetima za izradu glavnog odnosno idejnog projekta, potvrda da su posebni dijelovi samostalne uporabne cjeline (etažiranje), potvrda parcelacijskih elaborata, rješenja o utvrđivanju građevne čestice i drugih potvrda vezanih na podatke o činjenicama o kojima Upravni odjel vodi evidenciju,

- prijavu početka građenja, uklanjanja te nastavka građenja građevina, sudjelovanja u postupcima izdavanja akata za gradnju koje vodi nadležno ministarstvo, poslove izdavanja akata i izradu dokumenata temeljem zakona koji uređuju područje postupanja s nezakonito izgrađenim zgradama, provedbu propisanih postupaka putem informacijskog sustava eDozvole,

- osnivanje prava služnosti za infrastrukturne vodove i vođenje evidencije danih služnosti za infrastrukturne vodove, geodetske poslove vezane uz evidentiranje stvarnog položaja pojedinačnih već evidentiranih katastarskih čestica (vezano uz nekretnine u vlasništvu Grada Koprivnice) , poslove vezane uz geografsko informacijski sustav (GIS) iz nadležnosti Odjela i Nacionalne infrastrukture prostornih podataka (NIPP), poslove iz područja eNekretnina,

- zaštitu okoliša u nadležnosti Grada Koprivnice sukladno važećim zakonskim odredbama

- izradu prijedloga općih i pojedinačnih akata iz nadležnosti Odjela koje donosi Gradsko vijeće ili gradonačelnik te brine o njihovom izvršavanju, izrađuje izvješća iz nadležnosti Odjela, sudjeluje u postupcima nabave usluga iz nadležnosti Odjela,

- obavljanje drugih poslova određenih zakonom, podzakonskim propisima i aktima Grada Koprivnice.

1. UPRAVNI ODJEL ZA IZGRADNJU GRADA I KOMUNALNO GOSPODARSTVO

Članak 10.

Upravni odjel za izgradnju grada i komunalno gospodarstvo (u daljnjem tekstu: Odjel) obavlja poslove koji se odnose na:

-  pripremu, provedbu i praćenje realizacije Programa gradnje te Programa održavanja komunalne infrastrukture u nadležnosti i vlasništvu Grada, kao i izrada Programa i pratećih Izvješća

- izradu projektnih zadataka, praćenje i provedbu projekata izgradnje i rekonstrukcije građevina komunalne infrastrukture, te građevina u vlasništvu Grada kao i sudjelovanje u poslovima izgradnje i rekonstrukcije kapitalnih gradskih projekata,

- suradnju s odjelima nadležnima za poslove EU projekata i ITU mehanizama u pripremi i provedbi projekata financiranih iz europskih, državnih i drugih fondova u dijelu koji se odnosi na izgradnju komunalne infrastrukture te javnih i društvenih građevina,

- sudjelovanje u postupcima javne nabave, ugovaranja, praćenja i okončanja investicija te financijskog planiranja i trošenja sredstava za projekte rekonstrukcije i izgradnje objekata komunalne infrastrukture te građevina javne i društvene namjene,

- upravne i stručne poslove iz samoupravnog djelokruga Grada vezane na praćenje obavljanja komunalnih djelatnosti i komunalnog uređenja prostora,

- komunalno redarstvo: nadzor nad provedbom odredbi zakona i gradskih odluka koje se odnose na komunalni red te poslove vezane uz korištenje i privremeno korištenje javnih površina,

- prometno redarstvo: nadzor nad prometom u mirovanju, upravljanje prometom, izdavanje naredbi za premještanje nepropisno zaustavljenih i parkiranih vozila, jedinicu prometne mladeži,

- poljoprivredno redarstvo: nadzor nad provođenjem agrotehničkih mjera i mjera za uređivanje i održavanje poljoprivrednih rudina sukladno zakonu i gradskim odlukama,

- utvrđivanje komunalne naknade i komunalnog doprinosa, te naknade za zadržavanje nezakonito izgrađenih zgrada,

- poslove javnopravnog tijela – upravitelja nerazvrstanih cesta i komunalne infrastrukture u vlasništvu Grada Koprivnice koji uključuju izdavanje posebnih uvjeta, suglasnosti i potvrda glavnog projekta u skladu s propisima o gradnji i cestama,

- provedbu propisa koji reguliraju prava hrvatskih branitelja iz Domovinskog rata i članova njihovih obitelji iz nadležnosti Odjela,

- izradu prijedloga i nacrta općih i drugih akata iz djelokruga Odjela te pripremu materijala i akata koje donosi Gradsko vijeće ili gradonačelnik.

- obavljanje drugih poslova određenih zakonom, podzakonskim propisima i aktima Grada Koprivnice.

1. SLUŽBA ZA UNUTARNJU REVIZIJU

Članak 11.

(1) Služba za unutarnju reviziju obavlja poslove unutarnje revizije koja podrazumijeva neovisnu aktivnost koja procjenjuje sustave unutarnjih kontrola, daje neovisno i objektivno stručno mišljenje i savjete za unapređenje poslovanja, pomaže instituciji i institucijama iz nadležnosti u ostvarenju poslovnih ciljeva primjenom sustavnog i na struci utemeljenog pristupa procjenjivanju i poboljšanju djelotvornosti procesa upravljanja rizicima, kontrola i upravljanja poslovanjem, odnosno korporativnog upravljanja.

(2) Poslovi iz stavka 1. ovog članka obuhvaćaju:

- planiranje rada unutarnje revizije izradom strateškog, godišnjeg i pojedinačnih planova unutarnje revizije na temelju procjene rizika,

- provedbu revizijskih zadataka radi procjene prikladnosti i djelotvornosti sustava unutarnjih kontrola u odnosu na upravljanje rizicima, usklađenost poslovanja sa zakonima i drugim propisima, pouzdanost i sveobuhvatnost financijskih i drugih informacija te ekonomičnost, djelotvornost i učinkovitost poslovanja,

- davanje neovisnog i objektivnog mišljenja o funkcioniranju sustava unutarnjih kontrola te preporuka za njegovo unapređenje,

- praćenje provedbe danih preporuka i izvještavanje o stanju provedbe,

- izradu pojedinačnih, periodičnih i godišnjih izvješća o obavljenim unutarnjim revizijama te o radu unutarnje revizije,

- davanje savjetodavnih mišljenja i preporuka, bez preuzimanja odgovornosti za upravljanje ili izvršne funkcije,

- upozoravanje na nepravilnosti i neusklađenosti sa zakonima i drugim propisima te predlaganje mjera za njihovo otklanjanje i poboljšanje sustava poslovanja,

- suradnju s Ministarstvom financija – Središnjom harmonizacijskom jedinicom, Državnim uredom za reviziju i drugim nadležnim tijelima,

- osiguravanje usklađenosti rada unutarnje revizije s propisima, međunarodnim standardima i Kodeksom etike unutarnjih revizora u javnom sektoru,

- obavljanje i drugih poslova u skladu sa zakonom i podzakonskim propisima iz područja unutarnje revizije i sustava unutarnjih kontrola.

1. UPRAVLJANJE UPRAVNIM TIJELIMA

Članak 12.

(1) Upravnim tijelima iz članka 3. ove Odluke upravljaju pročelnici koje na temelju javnog natječaja imenuje gradonačelnik.

(2) Pročelnici su službenici koji ostvaruju prava i obaveze na temelju Zakona o službenicima i namještenicima u lokalnoj i područnoj (regionalnoj) samoupravi.

(3) Pročelnici su odgovorni za zakonito i pravodobno obavljanje poslova iz djelokruga Upravnog tijela kojim upravljaju kao i za svoj rad i rad službenika u Upravnom tijelu u skladu sa zakonom.

(4) Pročelnici su za svoj rad i rad Upravnog tijela odgovorni gradonačelniku.

(5) Gradonačelnik usmjerava djelovanje Upravnih tijela u obavljanju poslova iz njihova djelokruga te nadzire njihov rad.

(6) Službom za unutarnju reviziju upravlja pročelnik kojeg na temelju javnog natječaja imenuje gradonačelnik i na njega se primjenjuju odredbe ovog članka koje se odnose na pročelnike.

1. SREDSTVA ZA RAD UPRAVNIH TIJELA

Članak 13.

Sredstva za rad upravnih tijela osiguravaju se u proračunu Grada Koprivnice.

1. UNUTARNJI USTROJ UPRAVNIH TIJELA

Članak 14.

Unutarnje ustrojstvo Upravnih tijela, odsjeci i odjeljci unutar Upravnog tijela, nazivi radnih mjesta s opisima poslova koji se obavljaju na radnim mjestima, stručnim i drugim uvjetima za raspored na radna mjesta, broj izvršitelja te druga pitanja od značaja za rad Upravnih tijela uređuju se Pravilnikom o unutarnjem redu upravnih tijela Grada Koprivnice kojeg donosi gradonačelnik na prijedlog pročelnika Upravnih tijela Grada Koprivnice.

1. OSTALE ODREDBE

Članak 15.

Gradonačelnik i pročelnici vode brigu o ostvarivanju javnosti rada Upravnih tijela Grada Koprivnice.

Članak 16.

(1) Tijela Grada Koprivnice dužna su omogućiti građanima i pravnim osobama podnošenje predstavki i pritužbi na svoj rad kao i na rad upravnih tijela te na nepravilan odnos zaposlenih u tim tijelima kad im se obraćaju radi ostvarivanja svojih prava i interesa ili izvršavanja svojih građanskih dužnosti.

(2) Na podnijete predstavke i pritužbe čelnik tijela Grada Koprivnice, odnosno pročelnik upravnog tijela dužan je građanima i pravnim osobama dati odgovor u roku od 30 dana od dana podnošenja predstavke, odnosno pritužbe.

(3) Tijela iz stavka 1. ovoga članka dužna su u službenim prostorijama na vidnom mjestu osigurati potrebna tehnička i druga sredstva za podnošenje predstavki i pritužbi (knjiga za pritužbe i sl.) i omogućiti usmeno izjavljivanje predstavke i pritužbe.

1. PRIJELAZNE I ZAVRŠNE ODREDBE

Članak 17.

Danom stupanja na snagu ove Odluke:

* ukida se i prestaje s radom Služba ureda gradonačelnika,
* ustrojava se i započinje s radom Služba ureda gradonačelnika s novim djelokrugom,
* ukida se i prestaje s radom Upravni odjel za poslove Gradskog vijeća i opće poslove,
* ustrojava se i započinje s radom Upravni odjel za poslove Gradskog vijeća i pravne poslove s novim djelokrugom,
* nastavlja raditi bez promjena Upravni odjel za financije, gospodarstvo i europske poslove
* nastavlja raditi s neznatno promijenjenim djelokrugom utvrđenim ovom Odlukom

Upravni odjel za društvene djelatnosti,

* nastavlja raditi s neznatno promijenjenim djelokrugom i novim nazivom utvrđenim ovom Odlukom Upravni odjel za prostorno uređenje i zaštitu okoliša,
* nastavlja raditi s neznatno promijenjenim djelokrugom i novim nazivom utvrđenim ovom Odlukom Upravni odjel za izgradnju grada i komunalno gospodarstvo,
* Služba za unutarnju reviziju nastavlja raditi s novim nazivom utvrđenim ovom Odlukom

Članak 18.

(1) Danom stupanja na snagu ove Odluke novoustrojena Služba ureda gradonačelnika preuzima poslove koji su se do dana stupanja na snagu ove Odluke obavljali u Službi ureda gradonačelnika osim poslova javne nabave i mjesne samouprave te poslove pisarnice i pismohrane koji su se do stupanja na snagu ove Odluke obavljali u Upravnom odjelu za poslove Gradskog vijeća i opće poslove.

(2) Danom stupanja na snagu ove Odluke novoustrojena Služba ureda gradonačelnika preuzima službenike iz ukinute Službe ureda gradonačelnika, osim službenika koji su na dan stupanja na snagu ove Odluke zatečeni na poslovima javne nabave i mjesne samouprave te prava, obveze, opremu i poslovnu dokumentaciju.

(3) Danom stupanja na snagu ove Odluke novoustrojena Služba ureda gradonačelnika preuzima službenike iz ukinutog Upravnog odjela za poslove Gradskog vijeća i opće poslove koji su na dan stupanja na snagu ove Odluke zatečeni na preuzetim poslovima pismohrane i pisarnice te prava, obveze, opremu i poslovnu dokumentaciju.

Članak 19.

(1) Danom stupanja na snagu ove Odluke novoustrojeni Upravni odjel za poslove Gradskog vijeća i pravne poslove preuzima poslove koji su se do dana stupanja na snagu ove Odluke obavljali u ukinutom Upravnom odjelu za poslove Gradskog vijeća i opće poslove osim poslova pisarnice i pismohrane, poslove javne nabave i mjesne samouprave koji su se do dana stupanja na snagu ove Odluke obavljali u Službi ureda gradonačelnika te poslove upravljanja nekretninama koji su se do stupanja na snagu ove Odluke obavljali u Upravnom odjelu za izgradnju grada, upravljanje nekretninama i komunalno gospodarstvo.

(2) Danom stupanja na snagu ove Odluke novoustrojeni Upravni odjel za poslove Gradskog vijeća i pravne poslove preuzima službenike iz ukinutog Upravnog odjela za poslove Gradskog vijeća i opće poslove koji su na dan stupanja na snagu ove Odluke zatečeni na preuzetim poslovima, osim službenika koji su na dan stupanja na snagu ove Odluke zatečeni na poslovima pisarnice i pismohrane

te prava, obveze, opremu i poslovnu dokumentaciju.

(3) Danom stupanja na snagu ove Odluke novoustrojeni Upravni odjel za poslove Gradskog vijeća i pravne poslove preuzima službenike iz ukinute Službe ureda gradonačelnika koji su na dan stupanja na snagu ove Odluke zatečeni na poslovima javne nabave i mjesne samouprave te prava, obveze, opremu i poslovnu dokumentaciju.

(4) Danom stupanja na snagu ove Odluke novoustrojeni Upravni odjel za poslove Gradskog vijeća i pravne poslove preuzima službenike iz Upravnog odjela za izgradnju grada i komunalno gospodarstvo koji su na dan stupanja na snagu ove Odluke zatečeni na poslovima upravljanja nekretninama te prava, obveze, opremu i poslovnu dokumentaciju.

Članak 20.

Danom stupanja na snagu ove Odluke Upravni odjel za društvene djelatnosti preuzima poslove koji se odnose na rad Savjeta mladih koji su se do dana stupanja na snagu ove Odluke obavljali u ukinutom Upravnom odjelu za poslove Gradskog vijeća i opće poslove te prava, obveze i poslovnu dokumentaciju. Službenike koji su zatečeni na preuzetim poslovima koji čine mali postotak vremena potreban za obavljanje navedenih poslova u opisu poslova radnih mjesta, preuzima Upravni odjel za poslove Gradskog vijeća i pravne poslove.

Članak 21.

Danom stupanja na snagu ove Odluke Upravni odjel za prostorno uređenje i zaštitu okoliša preuzima poslove koji se odnose na zaštitu okoliša koji su se do dana stupanja na snagu ove Odluke obavljali u Upravnom odjelu za izgradnju grada, upravljanje nekretninama i komunalno gospodarstvo te prava, obveze i poslovnu dokumentaciju.

Članak 22.

(1) Gradonačelnik će donijeti Pravilnik o unutarnjem redu Upravnih tijela Grada Koprivnice (u daljnjem tekstu: Pravilnik) u skladu s odredbama ove Odluke najkasnije u roku od tri mjeseca od dana stupanja na snagu ove Odluke.

(2) Raspored službenika i namještenika izvršit će se sukladno Pravilniku najkasnije u roku dva mjeseca od dana stupanja na snagu Pravilnika a sve prema odredbama Zakona o službenicima i namještenicima u lokalnoj i područnoj (regionalnoj) samoupravi.

(3) Do donošenja rješenja o rasporedu na radna mjesta prema Pravilniku iz stavka 1. ovog članka, preuzeti službenici i namještenici nastavljaju obavljati poslove koje su obavljali na dotadašnjim radnim mjestima, odnosno druge poslove po nalogu pročelnika upravnog tijela, a pravo na plaću i ostala prava iz službe ostvaruju prema dotadašnjim rješenjima.

Članak 23.

(1) Do imenovanja pročelnika novoustrojenih upravnih tijela gradonačelnik će za obavljanje poslova pročelnika ovlastiti službenika zaposlenog u istom ili drugom upravnom tijelu Grada Koprivnice koji ispunjava propisane uvijete za radno mjesto pročelnika odnosno standardna mjerila za radno mjesto u potkategoriji glavnog rukovoditelja propisana Uredbom o klasifikaciji radnih mjesta u lokalnoj i područnoj (regionalnoj) samoupravi („Narodne novine“ broj 74/10., 125/14. i 48/23.).

(2) Gradonačelnik će raspisati javni natječaj za imenovanje pročelnika novoustrojenih upravnih tijela najkasnije u roku 30 dana od dana stupanja na snagu Pravilnika iz članka 22. stavka 1. ove Odluke.

(3) Pročelnici Upravnih tijela iz članka 3. stavka 2. podstavka 3., 4., 5., 6. i 7. ove Odluke nastavljaju obavljati poslove radnog mjesta pročelnika nakon stupanja na snagu ove Odluke.

Članak 24.

Danom stupanja na snagu ove Odluke prestaje važiti Odluka o ustrojstvu i djelokrugu upravnih tijela Grada Koprivnice ( „Glasnik Grada Koprivnice“ broj 4/17., 5/20., 8/21 i 7/23.)

Članak 25.

Ova Odluka objavit će se u „Glasniku Grada Koprivnice“, a stupa na snagu 01.11.2025. godine.

GRADSKO VIJEĆE

GRADA KOPRIVNICE

KLASA: 118-01/25-01/0001

URBROJ: 2137-1-04/1-25-4

Koprivnica, 16.10.2025.

PREDSJEDNIK:

Ivan Pal

OBRAZLOŽENJE

1. PRAVNI TEMELJ

Zakonska osnova za donošenje ove Odluke je članak 35. točka 4. i članak 53. stavak 3. Zakona o lokalnoj i područnoj (regionalnoj) samoupravi („Narodne novine“ br. 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) kojima je propisano da predstavničko tijelo jedinice lokalne i područne (regionalne) samouprave uređuje ustrojstvo i djelokrug upravnih tijela jedinice.

1. OCJENA STANJA I OSNOVNA PITANJA KOJA SE UREĐUJU ODLUKOM

Prijedlog nove Odluke o ustrojstvu i djelokrugu upravnih tijela Grada Koprivnice polazi od potrebe za reorganizacijom sadašnjeg ustrojstva upravnih tijela Grada Koprivnice. Svrha donošenja ove Odluke je poboljšanje učinkovitosti i ekonomičnosti rada gradske uprave te objedinjavanje pravnih poslova i procesa u okviru jednog upravnog tijela.

Navedenim prijedlogom Odluke o ustrojstvu i djelokrugu upravnih tijela Grada Koprivnice uređuje se ustrojstvo upravnih tijela Grada Koprivnice, djelokrug u obavljanju poslova i odgovornost za zakonito i pravodobno obavljanje poslova, upravljanje upravnim tijelima, sredstva za rad, unutarnji ustroj i druga pitanja od značaja za njihov rad.

Prema navedenoj Odluci Grad Koprivnica ima sedam upravnih tijela kao i do sada od kojih Služba za unutarnju reviziju u skladu s posebnim zakonom ima status upravnog tijela te mora biti u sastavu Odluke o ustrojstvu upravnih tijela.

Sukladno članku 53. Zakona o lokalnoj i područnoj (regionalnoj) samoupravi upravna tijela koja obavljaju poslove iz samoupravnog djelokruga grada mogu se ustrojiti samo kao upravni odjeli i službe.

Stoga se ovim prijedlogom Odluke o ustrojstvu i djelokrugu upravnih tijela Grada Koprivnice predlažu slijedeći upravni odjeli i službe:

1. Služba ureda gradonačelnika
2. Upravni odjel za poslove Gradskog vijeća i pravne poslove
3. Upravni odjel za financije, gospodarstvo i europske poslove
4. Upravni odjel za društvene djelatnosti
5. Upravni odjel za prostorno uređenje i zaštitu okoliša
6. Upravni odjel za izgradnju grada i komunalno gospodarstvo
7. Služba za unutarnju reviziju.

U odnosu na dosadašnje ustrojstvo, ovim prijedlogom Odluke:

* ukida se i prestaje s radom Služba ureda gradonačelnika
* ustrojava se Služba ureda gradonačelnika s bitno promijenjenim djelokrugom u odnosu na dosadašnju Službu ureda gradonačelnika
* ukida se i prestaje s radom Upravni odjel za poslove Gradskog vijeća i opće poslove
* ustrojava se Upravni odjel za poslove Gradskog vijeća i pravne poslove s bitno promijenjenim djelokrugom u odnosu na dosadašnji Upravni odjel za poslove Gradskog vijeća i opće poslove
* Upravni odjel za financije, gospodarstvo i europske poslove nastavlja raditi bez promjena
* Upravni odjel za društvene djelatnosti nastavlja raditi s neznatno promijenjenim djelokrugom rada utvrđenim ovom Odlukom budući da preuzima poslove vezane uz rad Savjeta mladih od dosadašnjeg Upravnog odjela za poslove Gradskog vijeća i opće poslove.
* Upravni odjel za prostorno uređenje i zaštitu okoliša nastavlja raditi s neznatno promijenjenim djelokrugom rada i novim nazivom utvrđenim ovom Odlukom budući da preuzima poslove zaštite okoliša koji su se do stupanja na snagu Odluke obavljali u Upravnom odjelu za izgradnju grada, upravljanje nekretninama i komunalno gospodarstvo te se u naziv dodaje zaštita okoliša,
* Upravni odjel za izgradnju grada i komunalno gospodarstvo nastavlja raditi s neznatno promijenjenim djelokrugom rada (budući da se u odjelu više neće obavljati poslovi upravljanja nekretninama) i novim nazivom utvrđenim ovom Odlukom iz kojeg se briše upravljanje nekretninama budući da navedeni poslovi prelaze u novoustrojeni Upravni odjel za poslove Gradskog vijeća i pravne poslove,
* Služba za unutarnju reviziju nastavlja raditi s novim nazivom utvrđenim ovom Odlukom

Nadalje, ovim prijedlogom Odluke novoustrojena Služba ureda gradonačelnika preuzima dosadašnje poslove Službe ureda gradonačelnika i poslove pisarnice i pismohrane iz ukinutog Upravnog odjela za poslove Gradskog vijeća i opće poslove, a iz djelokruga rada brišu se poslovi javne nabave i mjesne samouprave.

Novoustrojeni Upravni odjel za poslove Gradskog vijeća i pravne poslove preuzima dosadašnje poslove koji su se obavljali u Upravnom odjelu za poslove Gradskog vijeća i opće poslove osim poslova pisarnice i pismohrane, poslove javne nabave i mjesne samouprave koji su se do dana stupanja na snagu ove Odluke obavljali u Službi ureda gradonačelnika te poslove upravljanja nekretninama koji su se do stupanja na snagu ove Odluke obavljali u Upravnom odjelu za izgradnju grada, upravljanje nekretninama i komunalno gospodarstvo.

Novoustrojeni Upravni odjel za poslove Gradskog vijeća i pravne poslove i Služba ureda gradonačelnika preuzimanjem poslova preuzimaju i službenike koji će na dan stupanja na snagu ove Odluke biti zatečeni na preuzetim poslovima te prava, obveze, opremu i dokumentaciju.

Upravni odjel za društvene djelatnosti preuzimanjem poslova vezanih uz rad Savjeta mladih ne preuzima i službenike koji su obavljali te poslove budući da su navedeni poslovi samo dio poslova službenika koje preuzima novoustrojeni Upravni odjel za poslove Gradskog vijeća i pravne poslove.

Također i Upravni odjel za prostorno uređenje i zaštitu okoliša preuzimanjem poslova zaštite okoliša ne preuzima službenika koji je obavljao te poslove budući da su navedeni poslovi samo dio poslova službenika koji ostaje u Upravnom odjelu za izgradnju grada i komunalno gospodarstvo.

U provedbi ove Odluke gradonačelnik se zadužuje da u skladu sa zakonskim rokovima najkasnije u roku 3 mjeseca od dana stupanja na snagu Odluke donese Pravilnik o unutarnjem redu Upravnih tijela Grada Koprivnice kojim se propisuju unutarnje ustrojstvo upravnih tijela (odsjeci, odjeljci), nazivi radnih mjesta i broj potrebnih službenika i namještenika sa opisima poslova koji se obavljaju na radnim mjestima, stručnim i drugim uvjetima za raspored na radna mjesta, način rada, ovlasti i odgovornosti u obavljanju poslova, a sve u skladu sa odredbama ove Odluke. Prema navedenom Pravilniku izvršiti će se raspored službenika a koji će biti u skladu sa Zakonom o službenicima i namještenicima u lokalnoj i područnoj (regionalnoj) samoupravi.

Do imenovanja pročelnika novoustrojenih upravnih tijela prema ovoj Odluci gradonačelnik će za obavljanje poslova pročelnika ovlastiti službenika zaposlenog u istom ili drugom upravnom tijelu Grada Koprivnice koji ispunjava propisane uvijete za radno mjesto pročelnika odnosno standardna mjerila za radno mjesto u potkategoriji glavnog rukovoditelja propisana Uredbom o klasifikaciji radnih mjesta u lokalnoj i područnoj (regionalnoj) samoupravi („Narodne novine“ broj 74/10., 125/14. i 48/23.), a javni natječaj raspisati će najkasnije u roku 30 dana od dana stupanja na snagu Pravilnika o unutarnjem redu Upravnih tijela Grada Koprivnice.

III. SREDSTVA ZA PROVEDBU ODLUKE

Za provedbu ove odluke nije potrebno osigurati dodatna sredstva u proračunu.

U skladu sa svime naprijed navedenim predlaže se donošenje Odluke o ustrojstvu i djelokrugu upravnih tijela Grada Koprivnice u priloženom tekstu.

Nositelj izrade PREDLAGATELJ

Upravni odjel za poslove GRADONAČELNIK:

Gradskog vijeća i opće poslove Mišel Jakšić

Pročelnica

Dubravka Kardaš