Na temelju članka 36. i 37. Zakona o koncesijama („Narodne novine“ broj 69/17 i 107/20), članka 45. Zakona o komunalnom gospodarstvu („Narodne novine“ broj 68/18, 110/18, 32/20 i 145/24), članka 10. Odluke o komunalnim djelatnostima na području Grada Koprivnice („Glasnik Grada Koprivnice“ broj 3/19, 9/21 i 2/25) i članka 40. Statuta Grada Koprivnice („Glasnik Grada Koprivnice“ br. 4/09, 1/12, 1/13, 3/13 - pročišćeni tekst 1/18, 2/20 i 1/21) Gradsko vijeće Grada Koprivnice na 3. sjednici, održanoj dana 16.10.2025. godine, donijelo je

**O D L U K U**

**o davanju koncesije za obavljanje komunalne djelatnosti dimnjačarskih poslova**

**na području Grada Koprivnice**

**I.**

Grad Koprivnica na temelju provedenog postupka za davanje koncesije za obavljanje komunalne djelatnosti dimnjačarskih poslova na području Grada Koprivnice, Obavijesti o namjeri davanja koncesije objavljenje komunalne djelatnosti dimnjačarskih poslova na području Grada Koprivnice, objavljene u Elektroničkom oglasniku javne nabave u „Narodnim novinama“ pod brojem 2025/S KO1-0000155 od 11.08.2025., daje koncesiju slijedećim pravnim osobama:

1. Dimnjačarski obrt „TRUBELJA“ Koprivnica, Ulica Andrije Hebranga 50, vlasnik Goran Trubelja - za rajon broj 1,

2. “MLD – USLUGE” d.o.o., Koprivnica, Ivana Generalića 3, direktor Zvonimir Poljičak - za rajon broj 2,

3. „DIS“, Zajednički obrt za dimnjačarske usluge, uređenje krajolika, čišćenje zgrada i sječu drva, Koprivnica, Vinodolska 71, vlasnici Zebec Branko i Andro Zebec- za rajon broj 3.

**II.**

S odabranim koncesionarima sklopit će se ugovori o obavljanju poslova iz točke I. ove Odluke na rok od 5 godina, prema nacrtu ugovora koji je bio sastavni dio dokumentacije za nadmetanje, u roku od 15 dana od isteka razdoblja mirovanja odnosno izvršnosti ove Odluke.

**III.**

Odabrani koncesionari dužni su najkasnije u roku 8 dana od potpisa ugovora dostaviti bjanko zadužnicu ovjerenu kod javnog bilježnika na iznos od 5.000,00 EUR kao jamstvo za urednu provedbu ugovora za vrijeme trajanja koncesije.

**IV.**

Koncesijska naknada za **rajon broj 1** **iznosi 6%** neto godišnjih prihoda ostvarenog obavljanjem djelatnosti dimnjačarskih poslova, za **rajon broj 2 iznosi 2%** neto godišnjih prihoda dok za **rajon broj 3** iznosi **5% neto** godišnjih prihoda.

Naknada za koncesiju plaća se polugodišnje i to za prvo polugodišnje razdoblje tekuće godine do 15.07. tekuće godine, a za drugo polugodišnje razdoblje tekuće godine do 15.01. slijedeće godine na račun Davatelja koncesije IBAN: HR552860021820100005.

**V.**

Cijene usluge naplaćuju se prema važećem cjeniku dimnjačarskih usluga na području Grada Koprivnice koji je donijet 01.03.2025.godine i objavljen na web stranici Grada Koprivnice.

**VI.**

Koncesionar je dužan poslove komunalne djelatnosti dimnjačarskih poslova na području Grada Koprivnice obavljati sukladno Zakonu o komunalnom gospodarstvu, Odluci o komunalnim djelatnostima na području Grada Koprivnice („Glasnik Grada Koprivnice“ broj 3/19, 9/21 i 2/25) i Odluci o obavljanju dimnjačarskih poslova na području Grada Koprivnice („Glasnik Grada Koprivnice“ broj 3/13 i 4/17). Ispunjavajući sve ostale obveze i uvjete iz dokumentacije za nadmetanje te sukladno ostalim važećim propisima koji se odnose na obavljanje predmetne djelatnosti.

**VII.**

Ova Odluka objavit će se u „Glasniku Grada Koprivnice“.

**O b r a z l o ž e n j e**

Zakonom o koncesijama („Narodne novine“ broj 69/17 i 107/20) i Zakonom o komunalnom gospodarstvu („Narodne novine“ broj 68/18, 110/18, 32/20 i 145/24), propisano je koje se djelatnosti mogu obavljati na temelju koncesije. Gradsko vijeće Grada Koprivnice donijelo je Odluku o komunalnim djelatnostima na području Grada Koprivnice kojom je određeno da se na temelju koncesije može obavljati komunalna djelatnost dimnjačarskih poslova na području Grada Koprivnice. Pod obavljanjem dimnjačarskih poslova prema Odluci o obavljanju dimnjačarskih poslova na području Grada Koprivnice podrazumijeva se:

- čišćenje dimovodnih objekata i uređaja za loženje, kontrola dimovodnih objekata i uređaja za loženje,

- obavljanje redovnih i izvanrednih pregleda dimovodnih objekata, spaljivanje i vađenje čađe iz dimovodnih objekata i uređaja za loženje, poduzimanje mjera za sprečavanje opasnosti od požara, eksplozija, trovanja te zagađivanje zraka, kako ne bi nastupile štetne posljedice zbog neispravnosti, dimovodnih objekata i uređaja za loženje.

Gradonačelnik Grada Koprivnice dana 01.04.2025.godine donio je Odluku o imenovanju Stručnog povjerenstva za koncesiju za obavljanje dimnjačarskih poslova na području Grada Koprivnice (u daljnjem tekstu: Povjerenstvo) te je pokrenut postupak za davanje koncesije slanjem Obavijesti o namjeri davanja koncesije za objavljenje komunalne djelatnosti dimnjačarskih poslova na području Grada Koprivnice u Elektroničkom oglasniku javne nabave u „Narodnim novinama“ od 11.08.2025.godine pod brojem objave: 2025/S KO1-0000155.

U roku za dostavu ponuda pristigle su tri ponuda i to od slijedećih ponuditelja:

1. „DIS“ Zajednički obrt za dimnjačarske usluge, uređenje krajolika, čišćenje zgrada i sječu drva, Vinodolska 71, Koprivnica, vlasnici Branko Zebec i Andro Zebec, za rajon broj 3,

2. Dimnjačarski obrt „TRUBELJA“, A. Hebranga 50, Koprivnica, vlasnik Goran Trubelja za rajon broj 1,

3. MLD –USLUGE d.o.o., Koprivnica, Ivana Generalića 3, direktor Zvonimir Poljičak za rajon broj 2.

Nakon pregleda i ocjene ponuda utvrđeno je da je za svaki dimnjačarski rajon na području Grada Koprivnice dostavljena jedna ponuda. Utvrđeno je da sve tri dostavljene ponude ispunjavaju tražene zahtjeve i uvjete iz dokumentacije za nadmetanje, da su ponuditelji dokazali svoju sposobnost u skladu s dokumentacijom za nadmetanje sukladno Zakonu o javnoj nabavi i Zakonu o koncesijama.

Uzimajući u obzir kriterij na temelju kojeg se donosi Odluka o davanju koncesije za obavljanje komunalne djelatnosti dimnjačarski poslovi na području Grada Koprivnice, a to je ekonomski najpovoljnija ponuda prema slijedećim kriterijima vezanim uz predmet koncesije: 1) Visina ponuđene naknade za koncesiju, a maksimalni broj bodova koje ponuditelj može ostvariti je 35, 2) Broj stanovnika na području na kojem je ponuditelj obavljao svoje usluge koje su predmet koncesije unatrag godinu dana maksimalni broj bodova koje ponuditelj može ostvariti je 15, 3) Broj zaposlenih maksimalni broj bodova koje ponuditelj može ostvariti je 15 i 4) Brzina i kvaliteta pružanja usluge maksimalni broj bodova koje ponuditelj može ostvariti je 35.

Povjerenstvo je utvrdilo da je ekonomski najpovoljnija ponuda za rajon 1 ponuda Dimnjačarskog obrta „TRUBELJA“, Andrije Hebranga 50, Koprivnica, vlasnik Goran Trubelja koji je ostvario ukupno 100 bodova, za rajon 2 ponuda ponuditelja MLD –USLUGE d.o.o., Koprivnica, Ivana Generalića 3, direktor Zvonimir Poljičak koji je ostvario ukupno 100 bodova i za rajon 3 ponuda „DIS“ Zajednički obrt za dimnjačarske usluge, uređenje krajolika, čišćenje zgrada i sječu drva, Vinodolska 71, Koprivnica, vlasnici Branko Zebec i Andro Zebec koji je ostvario ukupno 100 bodova.

Uzimajući u obzir kriterij ekonomski najpovoljnije ponude na temelju kojeg se donosi Odluka o davanju koncesije za obavljanje komunalne djelatnosti dimnjačarski poslovi na području Grada Koprivnice Povjerenstvo je u skladu sa Zakonom o koncesijama („Narodne novine“ broj 69/17 i 107/20) i Odlukom o komunalnim djelatnostima na području Grada Koprivnice („Glasnik Grada Koprivnice“ broj 3/19, 9/21 i 2/25) utvrdilo prijedlog Odluke o davanju koncesije, kojim predlaže odabir ponuda ponuditelja kao što je navedeno u točki I. ove Odluke.

Na temelju članka 37. Zakona o koncesijama („Narodne novine“ broj 69/17 i 107/20), na prijedlog stručnog povjerenstva, Gradsko vijeće Grada Koprivnice odlučilo je kao što je navedeno u točkama od I. do VII. ove Odluke.

Sukladno članku 54. Zakona o koncesijama („Narodne novine“ broj 69/17 i 107/20), razdoblje mirovanja iznosi 15 dana od dana dostave ove Odluke svakom ponuditelju.

**Uputa o pravnom lijeku:**

Sukladno članku 96. st. l. Zakona o koncesijama („Narodne novine“ broj 67/17 i 107/20), Državna komisijom za kontrolu postupaka javne nabave nadležna je za rješavanje o žalbama u vezi s postupcima davanja koncesija. Pravna zaštita provodi se u skladu s odredbama propisa kojima se uređuje javna nabava, a koje se odnose na otvoreni postupak.

Sukladno navedenom žalba se može izjaviti u roku deset dana od dana primitka Odluke o davanju koncesije temeljem članka 406. Zakonom o javnoj nabavi („Narodne novine“ broj 120/16 i 114/22). Žalba se dostavlja Državnoj komisiji za kontrolu postupaka javne nabave, Koturaška cesta 43/IV, 10 000 Zagreb. Žalitelj je sukladno odredbi članka 405. Zakona o javnoj nabavi obavezan primjerak žalbe dostaviti davatelju koncesije u roku za žalbu.

**GRADSKO VIJEĆE**

**GRADA KOPRIVNICE**

KLASA: UP/I-363-01/25-01/0003

URBROJ: 2137-1-08-03/1-25-1

Koprivnica, 16.10.2025.

PREDSJEDNIK:

Ivan Pal